Amigurumien bidetik - Talaios Koop.\n+34 943 013 297\n2013-05-23 Gorka JulioKolaborazioak\nEgilea: Unai Gorrotxategi | Lizentzia: cc-by-sa\nAmigurumiak japoniar jatorria duten panpinak egiteko kakorratz-lanak dira. Adibide konplexuagoak erabili beharrean, panpina hauekin azalduko dut gertatzear dagoen aldaketa garrantzitsu bat.\nPanpina hauek egiteko teknika apur bat ikasi behar da, beste gauza askotan bezala. Hori ikasi ostean, nahikoa da leku askotan eros daitezkeen tresna sinple batzuekin panpinak egiten hasteko. Hutsetik panpina bat egiten hasi? Bai, baina ez da ohikoena izaten. Komunitate zabal bat dago munduan panpina horien inguruan. Horri esker, panpinak egiteko patroiak, hobeto esanda algoritmoak, erraz lor daitezke sarean, http://greatamigurumi. blogspot.com eta http://patronesamigurumi.org dira bi adibide.\nEzagutza, beraz, errepositorio publiko edo erdi publikoetan aurki daiteke era digitalean. Sukaldaritzan errezetak bezala edota software librean kodea, hemen panpinak egiteko jarraibideak ditugu. Nolabait horiek ere errezeta edota kodeak dira, baina horien emaitza gauza fisikoak dira.\nNoski, horretarako, pertsona batek ezagutza, azken finean horixe baita, bihurtu behar du gauza fisiko. Artisautzak oraindik ere, eta beharbada orain gehiago, bere xarma mantenduko du, baina aldaketa hortxe dago. Erraz lor daitezkeen tresna teknologikoen bidez norbanakoek ere gauza asko publikoa den ezagutza digitalarekin gauza fisikoak sortu ahal izango ditugu.\nAste hauetan 3D inprimagailuak asko aipatu izan dira prentsan Liberator inprimagarria den arma dela eta. Batzuek anekdota horrekin gelditu nahiko dute, beste batzuek, kriminalizatzeko erabili, baina benetan aldaketa handi baten beste adibide bat da. 3D inprimagailuetara mugatuz soilik, Oiartzungo Tumaker proiektua hortxe dugu. Iturri irekiko 3D inprimagailu horrek, gainera, beste batzuekin alderatuz, hobekuntza batzuk ere baditu, eta hemen sortu dute. Batez ere hezkuntza alorrean, sormen eremuetan eta ikerketa zentroetan erabilgarria izan daitekeen tresna bat garatu dute.\nGurea bezalako ekonomia industrial batean ere aukera interesgarriak ematen ditu horrek, eta ez naiz 3D inprimagailuez bakarrik ari. Beharrezko ezagutza badugu edo izan dezakegu; prototipo digitalak metatzeko biltegiak sortzeko aukera ere; tresnak eta baliabideak ere asko merkatu dira. Zergatik ez bide honetan pausotxo batzuk ematen hasi?\nTags: 3D inprimagailuak, amigurumiak, irlen sarea, p2p, tumaker\n[Libro en PDF] La apropiación socioeconómica de la tecnología: una vía hacia la soberanía tecnológica 2018-08-02\nEtorkizuna programatu 2018-05-01\nBurujabetza teknologikoa 2018-03-10\nU3: Talaios Kooperatibako langileok elkartasun greba egingo dugu. 2017-10-02\nTalaios Koop. --- 2018 --- cc-by-sa


AGINDUA, 2020ko urtarrilaren 23koa, Ingurumen, Lurralde Plangintza eta Etxebizitzako sailburuarena, zeinaren bidez jarraibide tekniko bat onartzen baita, Kutsaduraren prebentzio eta kontrol integratuari buruzko Legearen testu bategina onartzen duen abenduaren 16ko 1/2016 Legegintzako Errege Dekretuan xedatutakoa interpretatzeari eta aplikatzeari buruzkoa, lurzoruaren eta lurpeko uren egoera zehazteko oinarrizko txosten bat eskatzeari lotua. - Eusko Jaurlaritza - Euskadi.eus\nAGINDUA, 2020ko urtarrilaren 23koa, Ingurumen, Lurralde Plangintza eta Etxebizitzako sailburuarena, zeinaren bidez jarraibide tekniko bat onartzen baita, Kutsaduraren prebentzio eta kontrol integratuari buruzko Legearen testu bategina onartzen duen abenduaren 16ko 1/2016 Legegintzako Errege Dekretuan xedatutakoa interpretatzeari eta aplikatzeari buruzkoa, lurzoruaren eta lurpeko uren egoera zehazteko oinarrizko txosten bat eskatzeari lotua.\nGaia: Ingurune naturala eta etxebizitza; Ekonomi Jarduerak; Garraio eta herri lanak\nAzpigaia: Ingurumena; Industria; Hirigintza eta etxebizita\nKutsaduraren prebentzio eta kontrol integratuari buruzko testu bategina onartzen duen abenduaren 16ko 1/2016 Legegintzako Errege Dekretuak 12.1.f artikuluan ezartzen du legeria hori bete behar duten instalazioek aurkeztu behar dutela instalazioak okupatzen duen lekuaren oinarrizko txosten bat.\nTxosten horren helburu nagusia da egiten den unean kutsadurak lurzoruari eta lurpeko urei zenbateraino eragiten dien zehaztea, lehenik eta behin, pertsonen osasunerako eta ingurumenerako gaur egun dagoen arriskua baloratzeko, eta, bigarrenik, substantzia arriskutsuen kontzentrazioen banaketa deskribatzeko, industria-jarduera amaitzean, lehengoratze-beharraz eta saneamendu-helburuez erabakitze aldera.\nArauaren atal hori interpretazio-zalantzen iturri izan da, bai eta eraginpeko operadore juridikoek Euskal Autonomia Erkidegoko ingurumen-organoari egindako argibide-eskaeren iturri ere. Egoera hori ebazteko, aipatutako arau-xedapen orokorra behar bezala interpretatzearen eta aplikatzearen arloan ziurtasuna eta segurtasun juridikoa eskaintzen duten jarraibide teknikoak edo gidak idatzi behar dira.\nHelburu horrekin, Euskal Autonomia Erkidegoko ingurumen-organoaren zerbitzu teknikoek dokumentuaren lehen zirriborro bat idatzi zuten, eta hor bilduta daude Kutsaduraren prebentzio eta kontrol integratuari buruzko Legearen testu bategina onartzen duen abenduaren 16ko 1/2016 Legegintzako Errege Dekretuaren eraginpeko jarduerek lurzorua babesteko dituzten betebeharrak betetzeko jarraibideak. Ingurumen-arloko informazioa eskuratzeko, parte-hartze publikorako eta justiziarako eskubideei buruzko uztailaren 18ko 27/2006 Legean ezarritakoa betetze aldera, zirriborroa jendaurrean jarri zen. Horretarako, arauak zuzenean eragindako enpresei eta lurzoruaren kalitatea ikertu eta berreskuratzeko egiaztatutako erakundeei igorri zitzaien, kontrastatzeko eta hobetzeko ekarpenak eta iradokizunak jasotzeko.\nOperadore pribatuekin kontraste hori egin ondoren, jarraibide teknikoko behin betiko dokumentua idatzi da, agindu honi erantsita. Azken helburua da kutsaduraren prebentzio eta kontrol integratuari buruzko araudiak eragindako jardueren titularrei eta laguntza ematen dieten ingurumen-espezialistei lanak egiten eta lurzoruaren babesaren arloko betebeharrekin lotutako txostenak egiten laguntzea, nahitaez bete beharreko jarraibideak emanez. Jarraibideok koherenteak dira Euskal Autonomia Erkidegoko lurzorua babesteko helburuekin.\nLurzorua kutsatzea saihestu eta kutsatutakoa garbitzeko ekainaren 25eko 4/2015 Legea garatzen duen abenduaren 26ko 209/2019 Dekretuaren azken xedapenetako bigarrenak ahalmena ematen dio ingurumen-arloko eskumenak dituen Sailari dekretu horretan ezarritakoa garatzeko beharrezkoak diren xedapen eta jarraibide teknikoak emateko.\nAdministrazio-egintza honen izapidetzeari dagokionez, adierazi behar da xedapen orokorren aplikazioa errazteko ematen diren jarraibideak berariaz salbuetsita daudela Xedapen orokorrak egiteko prozeduraren abenduaren 22ko 8/2003 Legearen aplikazio-eremutik.\nAipatutako xedapenak, beste xedapen orokor batzuk eta haiekin bat datozenak aintzat hartuta, honako hau\nLehenengoa. Jarraibide tekniko bat onartzea, Kutsaduraren prebentzio eta kontrol integratuari buruzko Legearen testu bategina onartzen duen abenduaren 16ko 1/2016 Legegintzako Errege Dekretuan xedatutakoa interpretatzeari eta aplikatzeari buruzkoa, lurzoruaren eta lurpeko uren egoera zehazteko oinarrizko txosten bat eskatzeari lotua.\nBigarrena. Denek jakin dezaten, ebazpen honen eranskin gisa argitaratzea xedatzen da.\nHirugarrena. Jarraibide tekniko hori Euskal Herriko Agintaritzaren Aldizkarian argitaratu eta hurrengo egunetik aurrera aplikatuko da, Euskal Autonomia Erkidegoko ingurumen-organoaren aurrean hasitako prozeduretan.\nErrekurtsoak: agindu honek amaiera ematen dio administrazio-bideari, eta, beronen aurka, aukerako berraztertze-errekurtsoa aurkez dakioke Ingurumen, Lurralde Plangintza eta Etxebizitzako sailburuari, hilabeteko epean, agindua argitaratu eta hurrengo egunetik hasita; bestela, administrazioarekiko auzi-errekurtsoa aurkez daiteke, zuzenean, administrazioarekiko auzien jurisdikzioko organo eskudunean, Administrazioarekiko Auzien Jurisdikzioa arautzen duen uztailaren 13ko 29/1998 Legean xedatutakoarekin bat etorrita.\nVitoria-Gasteiz, 2020ko urtarrilaren 23a.


uztaila | 2017 | Hitzen uberan | Page 2\nMonthly Archives: uztaila 2017\nParke eta lorategietan irakurketarako espazioak zabaltzeko joerarik bada beste hiriburu batzuetan. Baita gure inguruan ere. Donostia Kulturaren liburutegi sareak, adibidez, duela hogei urte sortu zuen Urgulleko udako liburutegia. Oraintsu urrats berri bat eman dute. Publiko berrien bila, Kontxa hondartzan liburuetarako … Continue reading →\nEntzun hemen elkarrizketa: Sinopsia: Oroitzapen batetik abiatuta eta Obaban zehar, Lotilandiako garaietaraino hurbilduko gara Kepa Altonagaren eskutik. Aldamenean daukagu mundu hori, baina guztiz ezezagun bilakatu zaizkigu horko parajeak eta biztanleak, eta ahaztu egin dugu bere historia. Gizakume bi gailentzen dira … Continue reading →\nJuan Luis Zabalarekin “Ospa” mintzagai Irakurrieran irratsaioan\nIrakurri HEMEN “Ospa” liburua osorik Sinopsia: Telefonoz deitu dio Wim Wenders zinegileak. Kanpinean Bob Dylanen kantu bat entzutean hunkitu egin da. Bartzelonatik bueltan, Mikel Laboa hil dela jakin du irratiz. Eduardo Txillidaren eskultura famatua rotaflexarekin apurtzea erabaki du… Juan Luis … Continue reading →\nIrakurri ditudan elkarrizketa gehienetan galdetu dizute gaiaz eta erantzun diezu, beraz ez dizut galdetuko ea zergatik/zertarako ez duzun izen-abizenik eman. Koldo Izagirrek sinatu du hitzaurrea, ordea. Zergatik/zertarako izen propiodun hitzaurre bat argitalpen anonimo batek, eta zergatik/zertarako izen propio hori? Idazki … Continue reading →\nKattalin Miner, Miren Gorrotxategi eta Mari Luz Esteban Irakurrieranen\nDenboraldi berezia izan da 2016-17koa Irakurrieran irratsaioarentzat: martxoan 300. saioa aireratu zuten (Harkaitz Canori egin zioten elkarrizketa) eta hasieratik Gotzon Barandiaranekin batera esatari izan den Edorta Jimenezek agur esan dio bertako mikrofonoari, Leire Palaciosek hartu duelarik bere lekua. Irakurrieran saioa … Continue reading →\nIban Zalduari elkarrizketa “(Euskal) literaturaren alde (eta kontra)”\nIban Zaldua elkarrizketatu du Leire Palaciosek Irakurrieran irratsaioan, (Euskal) literaturaren alde (eta kontra) (Elkar, 2016) oinarri. Sinopsia: Nola bete kontrazal bat? Ohikoena, liburuaren laburpen/goraipamen bat kokatzea da. Baina sekula ez dago argi zein den testu horren benetako egilea, sinatuta ez … Continue reading →\nEntzun hemen Gotzon Barandiaranek Kirmen Uriberi egindako elkarrizketa osorik: Irakurri HEMEN liburua osorik Sinopsia: Egiazko pertsonaiek eta gertakariek bilbatzen dute Kirmen Uriberen hirugarren eleberriko kontakizuna: Karmele Urresti eta Txomin Letamendiren askatasun egarria eta erresistentzia bipila. Gerra galdua zelarik Euskal Herrian, … Continue reading →\nVIII. Poltsiko Antzerki Sorkuntza saria, martxan\nFormatu txikiko antzerkiaren inguruan euskarazko eskaintza urria zela ikusita, sorkuntza lanak bultzatzeari ekin zion Donostiako Udalak. Hala, sorkuntzarako diru laguntza eskaintzeaz gain, antzezlan horien ekoizpena eta hedapena sustatzen ditu lehiaketa honek. Alegia, irabazleak, sari ekonomiko bat eskuratzeaz gain, lau emanaldi … Continue reading →\n‘MarraziOak’ ikastaroan izena emateko garaia da\nGaztetxoei zuzenduriko liburuak sortzeko ikastaroa irailean egingo da. Baina izen-ematea aldez aurretik osatu behar da. Beharrezko dokumentazioaz gain, irakasleek eskatutako ariketa zehatza bidali beharko da uztailaren 14rako. Jasotako hautagaitzak baloratu ondoren, 12 lagun aukeratuko dituzte eta Elena Odriozola eta Gustavo … Continue reading →\n“Pott Banda eta literaturaren autonomia” izenburua jarri diote saioari, Gotzon Barandiaranek gidaturik. Entzun hemen osorik: Albiste honen uberan: Irakurri HEMEN Iñigo Astizek Berrian idatzitako erreportajea: “Mekaben Pott” Ikus HEMEN Sorzain argitaletxeak aurten plazaratu duen Pott Banda. Ekilibrista Bihotza (1977-1980) liburuaren … Continue reading →


Durasen lumaren gaurkotasuna | Kultura | Berria\nDurasen lumaren gaurkotasuna\nMarguerite Duras idazle frantziarraren libururik ezagunena da 'Maitalea' eleberri autobiografikoa. Mikel Garmendiak euskaratu zuen, 1996an, eta orain berrargitaratu egin du Elkar argitaletxeak.\nMarguerite Duras Frantziaren mendeko Indotxinan jaio zen, jatorriz frantziarra zen familia batean. BERRIA Tamaina handiagoan ikusi\nEsan ohi da literatura ez dela emozioetara guztiz heltzeko gai, eta badirela zenbait sentipen, musikak edota koadro batek sortutakoak esate baterako, idatziz ezin azaldu daitezkeenak. Mikel Garmendia (Tolosa, Gipuzkoa, 1961) idazle eta itzultzailea bat dator sentipen horrekin. Hala ere, bada argi duen gauza bat: «idazlerik egon bada hori lortzetik hurbil, hori Marguerite Duras izan da».\n1996an itzuli zuen Garmendiak Durasen Maitalea eleberri autobiografikoa, Literatura Unibertsala bildumarako. Elkar argitaletxeak bilduma hartako lehen 100 liburuak berrargitaratzeari ekin zion duela urte batzuk Urrezko Bibliotekaren bidez, eta hor atera du orain Durasena.\nMarguerite Duras 1914an jaio zen, Frantziaren mendeko Indotxinan egungo Vietnamen. Han igaro zituen bere bizitzako lehen urteak, eta izan zuen gaztaro latzak oso eragin sakona izan zuen bere lanetan. Maitalea eleberria da horren isla. Indotxinan girotua dago, eta gaztaroko bizipenetan oinarrituta idatzi zuen Durasek. Eleberriak frantses jatorriko 15 urteko neskatxa txiro baten istorioa kontatzen du: aita hil, familia lur jota geratu, eta gaztea bera baino nagusiagoa den txinatar merkatari dirudun baten maitale egingo da. Durasek bien artean sortzen den debekatutako amodiozko harremana azalduko du, zorrotz azaldu ere.\nOrain dela 22 urte itzuli zuen arren, Garmendiak, «gaurkotasun handiko» liburua dela uste du; oro har, Durasek idazkerari ematen zion garrantzia dela eta. «Idazkuntza Durasen kezka nagusia izan da beti, eta bere obretan argi ikus daiteke». Eleberri autobiografikoa den heinean, bilaketa bat dela dio, zentzurik zabalenean: «Haurtzarora joaten da. Txikitatik, kontatzen duenaren arabera, bizitza oso zaila izan zuen, baina, hala ere, aurre egiteko gai izan zen».\nGarmendiak dio Durasek gaitasun handia duela «errealitatea harrapatzeko», batez ere deskribapenak egiteko orduan. «Oso hitz gutxirekin asko kontatzen du». Horren barruan, emozioen lanketa «harrigarria» egiten duela erantsi du; «hor du benetan meritu handia. Kontuan izan behar da liburu autobiografikoa dela, eta, pasarte oso gogorrak dauden arren, bizitakoa lasai eta era gardenean kontatzen du». Hitzak era oso trebean hautatuz, pasarteetako giroa era «ezin hobean» transmititzen duela deritzo. «Oso modu berezian deskribatzen du inguratzen zuen errealitatea, gauza jakin batzuei erreparatuz; aztertu dutenek diote oso zinematografikoa dela ».\nHain zuzen ere, Duras idazle izateaz gain, gidoilari, zuzendari, antzerkigile eta kazetari lanetan ere aritu zen. Bigarren Mundu Gerran, Frantziako erresistentziaren parte ere izan zen. Garmendiak adierazi du haren lana eta bizitza «eskutik» doazela: «Ezin litezke banatuta ulertu».\nMaitalea 1984an argitaratu zuten, Durasek 70 urte zituenean. Haren lanik arrakastatsuena izan zen; Goncourt saria eman zioten, eta liburua, egun, 42 hizkuntzatara itzulita dago. 1991n, pelikula bat egin zuten liburuan oinarrituta. Halaber, Maitalea-z gain, Durasen beste liburu bat ere badago euskarara itzulita: Samina, 2014an Xabier Artolak itzulia.\nGauza batzuk egokitu dituen arren, itzulpena «bere horretan» utzi dutela adierazi du Garmendiak. Elkarreko editore Xabier Mendigurenekin batera berrikusi zuen lana, eta emaitzarekin «oso gustura» geratu dela dio. «Nolabait, doinu bat lortu nuen, eta hori berdintsu mantendu dut». Era berean, berritzulpenen gaiari ere heldu dio. Haren ustez, itzulpen bat ez dago inoiz guztiz definitua, eta beti daude aldatu daitezkeen gauzak. «Gai oso interesgarria iruditzen zait, gramatikatik hasi eta beste hainbat gauzataraino. Ikuspegia, adibidez, denoi aldatzen zaigu; hemen soilik 22 urte igaro dira, baina zer gertatuko litzateke gehiago balira?».


Orain, euskarak badu lekua irakaskuntzan, hedabideetan eta zenbait eremu publikotan. Baina zenbat galdu du mende batez, eta zenbat berreskuratu? Enpresa batek milioi bat euroko zorra badu, has ote daiteke espantuka urte batez 10.000 euro irabazi baditu?\nZein da euskarak, egiazki, Euskal Herri kontinentalean daukan lekua, bai eremu pribatuan, bai publikoan? Euskal elkargoaren webgunea elebiduna da. Hainbat erakunderen egoitzako seinaleak eta agiriak bi hizkuntzetan daude. So egin dezagun hurbilagotik. Webguneko hizkuntza “euskara” hautatuz, menua ageri da euskaraz, baina eduki gehienak frantsesez. Euskal Elkargoarena adibide bat baizik ez da. Horrelako anitz daude. Seinaleetan, euskarazko bertsioa beti dago hizki txikiagoz eta kolore argiagoz. Euskaldunek bista hobea dugulako?\nIkasturte hasierak beti izaten dira datu estatistikoekin harrotzeko uneak. Gero eta ikasle gehiago ari da euskaraz ikasten. Baina frantsesa guztiz hegemonikoa den eskola batean gela elebidun bat edo batzuk izateak zer aukera ematen die ikasleei, zinez, euskaraz bizitzeko eta, gehiago dena, euskaraz bizi daitezkeela erakusteko? Kontuan hartuz, gainera, eskolaz kanpoko ekintza gehienak frantsesez direla. Kultura programazioan, zer leku ematen diete erakunde publikoek euskarazko ikusgarriei? Hedabideetan, euskarazkoak dira hurbilekoak, baina kontsumo handiko hedabideetan, filmak, dokumentalak, serieak, berri-sail nagusiak edo aisialdiko programak ikusi nahi direnean, euskarak ez du lekurik. Barkatu: Netflixen euskarazko hiru film ikus daitezke. Euskara salbu da!\nEuskarak duela hogei urte baino ikusgarritasun gehiago daukala orain? Matematiken oinarrizko ikasgai bat da ezin dela zenbakirik zatitu zeroz. Euskararekin berdin; ez da zuzena deus ez zegoen garaiarekin konparatzea. Sakelako telefonoen merkatua hasi zenean, aitzineko urtean baino %400 gehiagok sakelakoa erosi zutela erratea bezala da. Eta euskararen bilakaera ez da sakelako telefonoen merkatuaren gisakoa… Ipar Euskal Herrian euskarak leku publikoa duen kasu guztietan ematen den mezua da euskara bigarren mailako hizkuntza dela. Seinale batean grisez eta txikiagoz denean, seinale horrek euskaldunari erraten dio bere hizkuntzak gutxiago balio duela, bigarren mailako herritarra dela bere herrian.\nEuskararen alde egiten dute klima aldaketaren kontra egiten duten gauza bera. Hitz ederrak bai, eta ekintzarik batere ez. Edo neurrixkak. Egoera aldatzea eraginen ez duten neurri txikiak. “Lehen baino hobeki gaude” esaldi arriskutsua da. “Lehen” hori noiz zen? Zerekin ari gara konparatzen? Begiratu behar da ea euskara salbatzeko egoeran dagoen ala heriotzaren mugan.\nBeharbada barneratua dugu euskara ez dela biziberrituko, baina hiltzen ez den artean, eta zenbait lekutan entzuten den artean, konforme gaude. Biziko gara frantsesez edo espainolez, gure egunerokoaren ardatz gehienak inperioaren hizkuntzan oinarrituko dira, baina euskarak espazio bakar batzuk izanen ditu gure buruari sinetsarazteko “ez gaudela hain gaizki”. Lokartuko gara gure gezur horretan, eta berantegi ohartuko gara ez badiogu leku osoa ematen, apaingarri soiltzat baldin badugu, ez badaukagu hizkuntza baliagarritzat, desagertuko dela.\neuskal elkargoa, euskara, Frantzia, Ipar Euskal Herria, jakobinismoa, Neurrixkak\n[Txiorik Onena] 2019ko 42. astea


Manaslu eta Dravet . Deia, Noticias de Bizkaia\nJosu Torre - Jueves, 19 de Abril de 2018 - Actualizado a las 06:00h\nHARROTASUNETIK harrokeriara, egiatik gezurrera dagoen alde bera egon daiteke. Lehena, egindako zerbaitez pozik egotea eta adieraztea den neurrian, harrokeria, egin asmoz edo egin gabeko zer edo zer goratzea delako. Ekintza gogaingarri bat bat egin arren helburu jakina lortzen ez denean, porrot egin dela aitortzea hoberena, bestela harrokerian eror-tzea litzateke. Irrikan egon ez zaitezten, duela astebete, zirrikitu honetan kolega dudan, Juanra Madariagak Mungian eman zuen hitzaldi baten gainean nabil. Denboratan amestu eta preparatu ondoren abiatu, asteetako ahaleginak egin eta gailurra ikusi gabe bueltatu beharra etzen atsegiña izango, helburu bakarra gailurra egitea izan bazen.\nBehin eta berriz ekiten diot helburu edota adierazpen handiak lortzean, bidean dagoela lorpena. Askatasuna, zoriona, demokrazia, independen-tzia... -ipini zerorrek hitza- utopia hutsak dira edo, beste modu batera esanda, ez ditugu zentzu osoan ezagutzen eta hura bilatzen darabilgun bideak hartzen du zentzu hori. Hortik kokatu behar Bakioko mendigoizaleak erakutsi zizkigun Manaslura bideko argazki eta bideoak, zeinetan hango paisaiak nahiz gizateria gordin gordinean azaltzen diren. Beste atal batean, noski, eraman zuten egitasmoak dituen eragozpen edota zailtasunak. Egiazko kronika bat eta, esan bezala, gailurra lortu ezaren porrota, hara bidean bizitakoaz ordezkatuz.\nBidaia hartara bigarren helburu bat eramateak, ordea, asebete zituen zortzimiliari horiek. Bilbon ezagutu zuten egitasmo bat mamitzea zen delako helburua. Orokorki eritasun arraroak deitzen zaien horietako bati laguntzea eraman zutelako gogoan, kolkoan eta motxilan hemetik Nepalera abiatu zirenean. Guraso batzuek daramaten erronka -izena ere horrela du Desafía Dravet- bultzatu edo ezagutaraztea zen bada ataza eta handik bueltan Manasluren aitzakiaz berton hedatzea. Arestiko txapa justifikatzea zen -oraingoan nire- helburua, 8.000 metro inguru balio dituela Dravet edo antzeko eritasunak gainditzeko erronkak.


ITAKA-ESKOLAPIOAK FUNDAZIOA ETA MUNDUKO “TRASTEVEREETAN” DAUKAN AGERPENA « ITAKA\nITAKA-ESKOLAPIOAK FUNDAZIOA ETA MUNDUKO “TRASTEVEREETAN” DAUKAN AGERPENA\nMunduko mila milioitik gora lagun bizi dira eremu baztertuetan, eta gehienak herrialde txiroetan bizi diren 25 urtetik beherako bizilagunak dira. Euren bizitzan, eskubide oinarrizkoenak ere ez dituzte, eta, askotan, euren egoera hobetzeko moduko kalitateko hezkuntza eskuratzeko itxaropenik ere ez daukate.\n1597ko udaberrian, José de Calasanzek Trasteveren bertan behera utzitako ume txiroen deia entzun zuen. Bertan, Erromako txiroenen artean, parrokia bateko sakristian sortu zuen “Europako doako lehenengo herri-eskola”.\nLaurenetik gora urte geroago, eskolapiook leialtasunez eutsi diogu Calasanzen karismari, eta herrialde txiroetan egoera txarrenean dauden eremuetan lan egiten jarraitzen dugu. Trastevereko Santa Dorotea eskola bezala, hezkuntza eta gizarte zentroak, eskolak eta lanbide heziketako zentroak herri xume eta ahul askoren bihotza eta bizia dira.\nHona hemen Itaka-Eskolapioak Fundazioak Kamerunen, Bolivian, Indian, Venezuelan… garatzen dituen proiektuak eta herrialde horietako auzoetako errealitatea:\nKamerunen garatzen duen jardueraren bidez, Itaka-Eskolapioak Fundazioak lehen irakaskuntzako eskolen sareari laguntzen dio Bafia, Bamenda eta Bamendjouko hirietan.\nBafian, Quartier Résidentiel auzoan, umeentzako jantokia daukan eskola dago kokatuta, eta 9.000 inguru lagun bizi dira bertan. Bertako biztanle asko eta asko umeak dira, gainera (%37 inguru). Auzo hori hiritik kanpo dago, orain dela gutxira arte basoa zen tokian, hain zuzen ere. Auzokoek biziraupenerako nekazaritza dute bizibide, eta oso etxe gutxiren eraikuntza da sendoa. Maila ekonomikoa oso urria denez, ikasleentzat oso zaila da eskolan aurrera egitea, umeek eurek baliabide gutxi-gutxi eta ikasketa-baldintza urri-urriak dituztelako. Izan ere, gehienetan, adreiluz edo adobez egindako gela bakarreko etxeetan bizi dira, eta ez dute ez argindarrik ez urik.\nBamendako hirian, Itaka-Eskolapioak Fundazioak kudeatutako hiru eskola eta eskola-jantoki daude kokatuta: Futru, Mbelem eta Menteh. Bertako biztanle gehienak oso habitat sakabanatuan bizi dira hiriko eremu mugakideetan, eta baratze txikiak ereiten dituzte. Eremu horretako familiek zailtasun handiak dituzte hainbeste seme-alabari jaten emateko. Seme-alaba nagusiek familiako zereginetan laguntzen dute, eta beti ez dute egunez egun beharrezkoa den elikadura lortzen, familiako eta eskolako betebeharretarako ahalegin fisikoari eta intelektualari aurre egiteko.\nBamendjouko biztanle gehienek biziraupenerako nekazaritza dute bizibide. Zenbait indizeren arabera, gainera, bizilagunen %50 baino gehiago langabezian daude, eta emakumeak laneratzeko prozesua hutsaren hurrengoa da ia-ia. Testuinguru horretan, Itaka-Eskolapioak Fundazioak lehen hezkuntzako sei eskola eta eskolapioek zuzendutako eskola-jantokiak kudeatzen ditu: Bamendjou, Toba, Latsit, Mboum, Toumi eta Ndang.\nItaka-Eskolapioak Fundazioa Brasilgo hiru hiritan dago: Governador Valadares, Belo Horizonte eta Serra. Bertan, hiru hezkuntza eta gizarte zentro kudeatzen ditu, hain zuzen ere.\nGovernador Valadaresen, zentroa Santa Helena auzo jendetsuan dago kokatuta, eta, bertan, txirotasuna nahiz ezegonkortasun ekonomikoa dira nagusi. Horren adierazgarri, ume eta gazteen bizimodua ezin latzagoa da benetan.\nBelo Horizonteko udalerriko São Paulo-Goiâniako eskualde txikian, Itaka-Eskolapioak Fundazioak Brasilgo hezkuntza eta gizarte arloko beste zentro bat kudeatzen du. Egoera txarrenean dauden auzoetan sakabanatutako lokal ugaritan garatutako lana metatzeko eta biderkatzeko eraiki zen zentro hori. Bertan, hain zuzen ere, kultura, prestakuntza, aisialdi eta gizarte-laguntzarako jarduerak garatzen dira honako ezaugarri bereizgarri hauek dituen inguruneko biztanleentzat: txirotasuna, analfabetismoa, umeen lana eta toxikomania-arazo asko.\nSerrako hiriko zentroak Feu Rosako eta Vila Nova de Colareseko barrutietako bizilagunei ematen die zerbitzua, eta, bertan, indarkeria zein txirotasun ikaragarria dira nagusi. Auzo horiek herrixketako eta Victoriako hiriko auzo baztertuetako biztanleak lekualdatzean sortu dira.\nImpacto, El Trompillo eta La Lucha Valencia, Barquisimeto eta Carorako hirietako hiru auzo jendetsu dira, eta Itaka-Eskolapioak Fundazioak bertan lan egiten du.\nImpacto auzoan, Valenciako hiriko hegoaldeko La Lomako sektorean, Itaka-Eskolapioak Fundazioak hezkuntza-premia bereziak dituzten adingabeentzako hezkuntza-proiektua jarri du abian. Hiriko industrializazioagatik sortutako immigrazioaren ondorioz, auzo horretako bizi-baldintzak ezin latzagoak dira, osasunaren edo hezkuntzaren arloko oinarrizko zerbitzurik ez dagoelako.\nEl Trompillo auzoa Barquisimetoko hiriko periferian dago kokatuta, hiriko iparraldeko ingurabidearen alboan. Amerika Latinoko hiri handien inguruan dauden txirotasun-gerrikoen barruan dago lekuratuta. Auzoa landa-inguruneko etorkinen inbasioen ondorioz sortu da, eta 12.000 inguru bizilagun dituzten lau sektoretan dago banatuta. Auzo horretan, Itaka-Eskolapioak Fundazioak lizeoa kudeatzen du, bigarren hezkuntzako instituziorik ez dagoela arintzeko.\nCarorako hiriko premia sozio ekonomiko handienak dituzten sektoreetako batean, La Lucha auzoan, Calasanz zentro bateratuko proiektua garatzen da. Erkidegoa bera oinarrizko zerbitzurik ez daukan eremuan dago kokatuta, eta bertako etxebizitzen %70 lataz eginda daude, ezegonkorrak dira eta ez dira batere seguruak. Bertako bizilagun gehienak, gainera, 15 eta 25 urte artekoak dira, eta oso ohikoa da amak txirotasun gorrienean dauden guraso bakarreko familiez arduratzea.\nKamdako herrian, 10.000 inguru biztanle bizi dira, eta Itaka-Eskolapioak Fundazioak eskola bat eta barnetegi bat kudeatzen ditu bertan. Herriko etxeak txiki-txikiak dira, oso urrun daude euren artean eta “Tolia” eratzen dute. Hau da, landa-inguruneko auzo txikiak dira, eta oso-oso zaila da bertara iristea, euren arteko komunikazio-bide gehienak oihana eta lur malkartsuak zeharkatzen dituzten bidezidorrak dira-eta. Eremu osoan, “munda” herriko kideak diren familiak bizi dira. Indiako tribu ugarietakoa da, eta, modu generikoan, “adibasiak” direla esan ohi da. Mendeetan zehar, isolatuta eta baztertuta bizi izan dira, baliabide gutxi-gutxi dituzte eta euren batez besteko diru-sarrerak eguneko 0,73 eurokoak dira. Gehienetan, gainera, txirotasun gorrienean bizi dira: argindarrik gabe, instalazio hidraulikorik gabe edo gasik gabe. Oro har, etxeko zorua lurrezkoa da; hormak, adobezkoak; eta teilatuak, adobe zein lastozkoak.\nBolivian, Itaka-Eskolapioak Fundazioak hezkuntzaren arloko atentzioa eskaintzen du Andeetako landa-inguruneko hiru eremu hondatuenetan.\nAnzaldoko udalerrian 10.000 inguru biztanle bizi dira (hirigunean, 12.000 biztanle baino gehixeago daude), eta Itaka-Eskolapioak Fundazioak bertako eskola, umeentzako jantokia eta barnetegia ditu ardurapean. Udalerriko biztanleen erdiak ia-ia adingabeak direla kontuan hartuta, baliabide horiek kalitateko hezkuntza bermatu nahi diete gutxien dutenei. Zenbait indizeri erreparatuz gero (desnutrizioa, diru-sarrerak, heriotza-tasa edo analfabetismoa), Sahara Azpiko Afrikakoen antzeko mailetan dago udalerri hori.\nUncia Potosiko departamentuko udalerria da, 25.000 lagun baino gehiago bizi dira bertan eta lur-zati txikietan biziraupenerako garatutako nekazaritza nahiz artzaintza dituzte bizibide nagusi. Batez ere, artoa zein patatak ereiten dituzte, baina euren ekoizpen-mailak urriak bezain gorabeheratsuak dira, sakabanatuta daudelako eta euriak irregularrak direlako. Hain zuzen ere, herrialdeko udalerri txiroenetakoa da, eta, Boliviako udal giza garapenaren azken indizearen arabera, 282. postuan dago (314 daudela kontuan hartuta). Errealitate horretan, Itaka-Eskolapioak Fundazioak barnetegia kudeatzen du, udalerritik urrun bizi diren ume txiroenei kalitateko hezkuntza bermatzeko asmoz.\nCocapata 3.000 metrotik gorako altitudean dago kokatuta. Udalerrian dauden eskolari eta barnetegiari esker, herritik urrun bizi diren neska-mutilei ematen zaie hezkuntza, 5 ordutik gorako ibilaldiak egin behar dituztelako oinez. Bertako ekonomiako jarduera nagusia biziraupenerako nekazaritza eta abeltzaintza direnez, udalerria 294. postuan dago (314 daudela kontuan hartuta), hau da, herrialdeko udal giza garapenaren indizean adierazitako udalerrien zerrendaren amaieran dago ia-ia.\nBESTE ERREALITATE BATZUK\nGineako hiriburua den Bataren inguruan, Ekobenam auzoan, eskolapioetako lehen eta bigarren hezkuntzako eskola dago kokatuta. Gineako hiriburuko auzo xume horretan lan egiten hasi zenean, Itaka-Eskolapioak Fundazioak ikastetxea handiagotzea izan zuen helburu. Ekobenam auzoko hazkuntza handi-handia da, langabezia-tasa handia dute bertan eta eskolaratzeko adina duten ume askok ez dute inolako hezkuntza-eskaintzarik.\nDominikar Errepublikan, era guztietako jarduerak garatzen dituzte eskolapioek. Cucama, Cumayasa, Villareal, Brisas del Mar, María Trinidad Sánchez edo La Puya auzo periferikoetan, zentro bateratuak, liburutegiak, osasun-zentroak eta parrokiak dituzte, umeen eta gazteen hezkuntza integrala bermatu ahal izateko.\nNikaraguan, Leongo hiriko Sutiaba auzoan, indigenak oso-oso baldintza ezegonkorretan bizi dira, eta Eskolapioen Ordenak ikastetxea nahiz zentro kulturala kudeatzen ditu bertan, egoera txarragoan dauden umeen hezkuntza-zeregina sustatzeko eta indartzeko.


Erdi Aroko filosofiaren lanak ordena kronologikoan kokatzen ditu. Handitu edo txikitu irudia zoomarekin, eta doitu tamaina zure gailuaren pantailara. Irudiaren gainean eragin eta zentratzeko arrastat ...\nErdi Aroko filosofiaren autoreak ordena kronologikoan kokatzen ditu. Handitu edo txikitu irudia zoomarekin, eta doitu tamaina zure gailuaren pantailara. Irudiaren gainean eragin eta zentratzeko arras ...\nEgin klik Erdi Aroko filosofiaren autoreetan, eta eraman leku egokira.Handitu edo txikitu irudia zoomarekin, eta doitu tamaina zure gailuaren pantailara. Irudiaren gainean eragin eta arrastatu ere egi ...\nEgin klik Erdi Aroko filosofiaren lanetan, eta eraman leku egokira.Handitu edo txikitu irudia zoomarekin, eta doitu tamaina zure gailuaren pantailara. Irudiaren gainean eragin eta arrastatu ere egin d ...\nZerrenda zabaldu eta Erdi Aroko filosofiaren egileak hautatzen ditu.Handitu edo txikitu irudia zoomarekin, eta doitu tamaina zure gailuaren pantailara. Irudiaren gainean eragin eta arrastatu ere egin ...


barren.eus - Iker Calvo igerilariak Espainiako Bakarkako Txapelketarako gutxieneko denbora egin du\nOtsailaren 28tik martxoaen 1era bitartean jokatu dute Oviedon eskola adinekoentzako erkidego arteko VI. Espainiako Igeriketa Txapelketa. Alebin mailako Euskal Selekzioak emaitza onak lortu zituen eta sailkapen nagusiko seigarren postuan sailkatu ziren, 1.469 puntu lortuta. Kataluniako selekzioak eskuratu zuen aurreneko postua, 2.115 punturekin eta Andaluzia eta Balear Uharteetako selekzioek osatu zuten podiuma 2.012 eta 1.820 punturekin, hurrenez hurren. (ikus sailkapena -PDF-)\nIker Calvok lau probatan hartu zuen parte eta txapelketetan hazi egiten dela erakutsi zuen, lauretan ondu baitzuen bere marka pertsonala. Eta, horrez gainera, Espainiako Bakarkako Igeriketa Txapelketarako gutxieneko denborak egin zituen jokatu zituen lau probetan. Bartzelonan jokatuko dute Espainiako txapelketa, uztailaren 17tik 19ra bitartean.\nCalvo 200 metro libretako lasterketan lehiatu zen txapelketako lehen jardunaldian, barikuan. 2:04.93ko denbora eginda, lau segundoan ondu zuen bere marka pertsonala. Bigarren jardunaldian bi probatan lehiatu zen. Goizean 400 metro estiloetako lasterketan lehiatu zen eta bost minutu justu behar izan zituen proba bukatzeko. 33 egundoan ondu zuen ordura arteko bere marka pertsonala. Arratsaldeko saioan 400 metro libretako proban hartu zuen parte, eta hor ere 13 segundoan ondu zuen bere marka, 4:28.38ko denbora eginda. Azken jardunaldian, domekan, ez zuen aurreko egunetako nekerik igarri eta berriro ere bere marka pertsonala ondu zuen 100 metro bizkar proban. Minutu bat, lau segundu eta 52 ehunekotan osatu zuen lasterketa.


Euskotrend izan zen izen probisionala — Eibar.ORG | Eibarko peoria\nHemen zaude: Hasiera / Blogak / Ingelesen hilerria / Euskotrend izan zen izen probisionala\nEskertzen da Umap bezalako proiektu baten sorkuntza prozesua nola izan den jakitea. Etorriko direnak ikusteko irrikitan nago, Umap asko gustatzen zait, eta potentzialitate handia daukala uste dut,zorionak!\nKetariri buruz diozunarekin erabat ados nago.\nEskerrik asko, Beñat. Produktuaren funtzionalitateen zirriborroa erakutsi dut. Horrekin batera, urtebete edo iraungo zuen hausnarketa prozesu bat ere egon da, euskaldunon Interneteko identitatearen eta jardun sozial-komunikatiboaren inguruan... Hausnarketa horiek ere badaude Umap-en atzean. Zirriborro mental bat, filosofikoa, nolabait esateko. Hartuko dut denbora pixkat hori azaltzeko beste batean.


Yeray by Manu Arce - issuu\nTXARTO IBILTZEAGAIT IK\nOso egun argitsua zen Pariseko Hirian (Frantzian). Han eguzkiko izpiek oso gogor jotzen zuten eta Jon altxarazi zuten.\nAltxatu bezain laster, Jon zigarro bat erretzen hasi zen telebista ikusten zuen bitartean. Telebistan beti kanal puta berdinak jartzen zituzten aurkezle ergel berdinekin, grazia ez zuten txiste berdinak kontatuz. Gaur egungo telebista oso kutrea da... Ez du merezi bere aurrean eserita egotea ezta 10 minutu ere. Orduari begiratu eta oso berandu egin zitzaiola konturatuz bizkor-bizkor arropa jantzi zuen eta lanera joan zen. Jonek taberna batean lan egiten zuen bakarrik eguerdietan, hara heldu zenean tabako usainak oso azkar esnatu zuen. Bertan zegoen jende guztia agurtu eta sukalderantz abiatu zen bere amantalaren bila, hau jarri eta barraren atzeko partera lana egitera joan zen. Han ordu batetik seiak arte egon zen, eta lana bukatu zuenean bere etxera itzuli zen, baina bidean erosketa batzuk egin zituen ( Ogia, zigarro pakete bat ...)\nEtxeko atea ireki zuenean dena hankaz gora zegoen, bere gauza guztiak lurretik botata zeuden eta bere logelan zurrumurru bat entzun zuen. Atea ireki eta gizon bat zegoen etzanda ohean berarengana hurbildu zenean konturatu zen bere anaia Jack zela, burua odolez beteta zeukan eta Jonek agudo bere zauriak garbitzeko materiala bilatu zuen, Jack behin eta berriz gauza berdina errepikatzen zuen - barkatu anaia oso txarto portatu naiz zurekin. Denbora pasa ondoren Jack guztiz sendatuta zegoen eta zer gertatu zitzaion galdetu zion Jonek. -Esan behar dizudana da alde egin behar dugula hemendik, biok, agudo- esan zuen Jackek -Baina , zergatik? ez dut ezer ulertzen- galdetu zion Jonek izututa.\n-Ongi zu nire anaia zara eta ezin dizut gezurrik esan. Badakizu nor den Billy... -Ez esan horrelako jendearekin ibili zarela- eten zion Jonek Jacki. -Isil zaitez, la ostia!! Ni hitz egiten ari naiz- esan zuen Jackek haserre. -Ongi da, ongi da. Barkatu, jarraitu. -Ba, esaten nengoen bezala Billyk eta nik negozio batzuk geneuzkan esku tartetan. -Jakin daiteke ze nolako negozio mota? -Ba, erraz esango dizut. Ni bere eskumako eskua nintzen eta egiten zuen guztia banekien eta Billyk nire oso lagun preziatu batzuei bizia kendu zien. Nik hori ezin nion barkatu eta poliziarengana joan nintzen nekien guztia kontatzera. Beraiek salati bat nintzela konturatu ziren eta guztiak nire aurka etorri ziren... -Ez, jarraitu. beste guztia badakit. -Bai , joan behar dugu biok, bestela gure egunak zenbatuta daude. - Ongi da. Lehengo aldiz kasu egingo dizut eta joan egingo gara.\nBi anaiek motxila batean zerbait jateko, edateko eta erretzeko sartu zuten. Jonen kotxea hartu eta Madrilera abiatu egin ziren gero hortik hegazkin bat hartu eta Ameriketara joango ziren han seguruago egongo zirelakoan. Oso berandu zen horrelako bidaia luze bat egiteko eta Jon oso nekatuta zegoen gidatzeko. Ordu batzuk igaro zuten autopistan eta aparka hotel batean geratu ziren han gau pasatzeko. Heldu zirenean Jon ohera joan zen baina Jack ez, guardia egiten geratu zen, badaezpada. Denbora luzea igaro ondoren kotxe beltz\nbat heldu zen eta hortik lau gizon beltzez jantzita jaitsi ziren. Jakek oso azkar esnatu zuen Jon eta komunean ezkutarazi zuen hauek harrapatu ez dezaten Jack, ostera, ohe azpian sartu zen bere pistola eskuan zeukala. Ostiko batez gizonak sartu ziren binaka eta guztiak barruan zeudenean Jack isiltasun osoz ohetik atera zen eta oihu batekin esan zuen: -Bota armak lurrera azkar , bestela tiro egingo dut!!\nGizonek kasu egin zioten eta Jon komunetik atera eta beraien pistolak hartu eta motxilan gorde zituen, lau gizonak aulki batzuetan eseri zituzten eta komunean zeuden soka batzuekin lotu egin zituzten. Moxal batzuekin isilarazi zituzten. Handik ihes egitea erabaki zuten bi anaiek. Geldiunea egin zuten gosaltzeko zerbitzugune batean. Eta jarraitu zuten bidaia norbait bere atzetik zegoela konturatu gabe. Bigarren mailako autobide batetik sartu ziren eta beraien atzetik doan autoko leihatilatik bi gizon atera ziren eta anaiei tiroka hasi ziren. Jackek agudo bere pistola atera eta bere tiroei erantzun zien. Jonek ez zekien ondo zer egin eta motxilatik pistola bat atera eta tiro hasterakoan despistatu egiten zen atzera begiratzen eta kotxearen kontrola galdu zuen. Zuhaitz baten aurka talka egin zuten. Anaiak azkar atera ziren kotxetik eta korrika hasi ziren hortik ahalik eta urrun joaten. Beste errepide batean jarri ziren eta kotxe bat geldiarazi zuten. -Egun on barkatu eramango al zeniguke aireportura mesedez?esan zuen Jonek -Ez ez noa hara, barkatu- esan zuen autoan zegoen gizonak -Nola ezetz?!?!-Jackek bere pistola atera zuen -Ez ni joan baina orain bai klaro jaitsi pistola ez dizu faltarik egingo- esan zion kotxeko gidaria\nOrdu pare bat egon ziren kotxean baina aireportura heldu ziren urrunean Billy zegoen eta bat-batean nerbioak oso ugariak ziren beraien artean. Beste bere beste 2 gizonekin atzeko partera heldu egin ziren problemarik gabe eta han zeuden beste 3 beraien atzetik joan ziren nahiko azkar, bi anaiek komunetara sartu ziren eta han atearen atzean ezkutatu ziren pistolak eskuetan zuten bitartean orduan Billyren gizonak sartu ziren eta borrokan hasi ziren 5 gizonak, ostiko batzuk hemendik eta ukabilkada batzuk hortik eta anaiak irabazi egin zuten eta ezinduen komunean sartu eta kanpotik pestilloa jarri egin zuten eta anaiak komunetik atera ziren. Bat-batean bere hegazkina hartu behar zuten eta azkeneko deialdia egin zieten orduan biak korrika hasi ziren hegazkina ez galtzeko. Hegazkinean sartu haurretik Billyri eta beste gizon batzuk inguratu zituzten bi anaiak hauek oso beldurtuta zeuden ez zioten begirada kentzen ez Billyri ezta bere pistolari ere, Jonek eskuak bere pistolatik gertu zeuzkan Billy irribarre batekin zegoen zigarro bat ahoan eta betaurrekoekin. Joni asko kostatzen zitzaion tente egotea hankak dardarka zeuzkalako, aldiz, Jack lasai zegoen eta bere eskuarekin bere pistolako kasa ukitzen zegoen eta esan zuen: -lasai ez egin tiro- esan zuen\nOrduan bere pistola ziztu bizian atera Billyri hiru tiro bota zion eta lurrera bota zen eta Jon bultzatu zuen lurrera bota. Billyren gizonek tiro egin zuten agudo baina airean galdu ziren Jonek Billyren pistola lurretik hartu eta beste gizonei tiro egin zien eta biak hil egin zituen. Bi anaiak altxatu ziren eta gorpuak han utzi zituzten eta ziztu bizian hegazkinean sartu egin ziren\n-Badago guztia bukatuta , ezta?-esan zuen Jonek -Ez, hau ez da hain erraza, Billykjende asko ezagutzen du eta oraindik arriskuan gaude.\nHegazkina aireratu zen eta bi anaiak bizitza berria hasi zuten biak batera eta ez zuten berriro jakin ez Billyz ez bere gizonez.\n2. ebaluazioa. Nobelak.


Industri prezioak %0,7 gehitu ziren 2016ko abenduan urte artean Euskal AEn\nHomeGaiakIndustria-prezioen indizea (IPRI)Prentsa Oharrak Industri prezioak %0,7...\nINDUSTRIA-PREZIOEN INDIZEA 2016ko ABENDUA\nAurreko hilaren aldean %1,3 gehitu\nEuskal AEko industri prezioak %0,7 gehitu ziren 2016ko abenduan, urte artean, Eustaten datuen arabera; azken bi urteetan urte artekoa negatiboa izan zen, aldatu da joera. Azaroaren aldean, %1,3 gehitu.\n2016ko abenduan, Kokeriak eta petrolio-fintzea (%10,8), Energia elektrikoa, gasa, lurruna eta aire egokitua (%1,1), eta Produktu informatiko, elektroniko eta optikoen fabrikazioa (%0,6) adarrek gehitu zituzten gehien prezioak aurreko hilaren aldean. Jaitsierarik handienak: Erauzketa industriak (%-1,4), Altzariak, beste manufaktura-industriak, konponketa eta instalazioa (%-0,4), Produktu farmazeutikoen fabrikazioa (%-0,4).\n2016ko abenduan, 2015ekoaren aldean, prezio-hazkunderik handienak: Kokeriak eta petrolioa fintzea (%18,8), Elikagaien industria, edariak eta tabakoa (%3,1), Produktu farmazeutikoen fabrikazioa (%2,6). Jaitsierak: Energia elektrikoa, gasa , lurruna eta aire egokitua (%-7,8); Kautxu, plastikoa eta ez-metalezko beste produktu mineralak (%-3,2); Altzariak, beste manufakturak, konponketa eta instalazioa (%-2,8).\nOndasunen helburu ekonomikoaren araberako sailkapenari jarraituz, abenduan, aurreko hilaren aldean, Energiaren prezioek %6,5 gehitu, Bitarteko ondasunenak %0,3, Ekipo-ondasunenak %0,2. Kontsumo-ondasunen prezioak lehengoan, %0,0. Haien barruan, iraunkorrenak %+0,1, ez-iraunkorrenak %-0,1.\nUrte artean: Energia %4,2 gehitu; Ekipo-ondasunak %1,0; Kontsumo-ondasunak %1,5, ez-iraunkorrenak %2,1 gehitu, iraunkorrenak %0,1 jaitsi. Bitarteko ondasunen prezioak %0,5 gutxitu.


Euskal Herrian lehenengoz Elgoibarren aurkitu dute ‘Aedes japonicus’ eltxoa\nArgitaratua: 2021-10-07 14:11\nAedes Japonicus eltxo espezie inbaditzailea Elgoibarrera ere iritsi da. Ander Izagirre Egaña biologo elgoibartarrak eman du honen berri Naturzalia blogean, nahiz eta bera gehiago den narrasti eta anfibioak erakutsi zalea.\nArgitaratua: 2021-10-07 13:42\nIZFE Informatika Zerbitzuen Foru Elkartea arduratuko da Mendaroko Udalari informatika gaietan aholkularitza eta laguntza emateaz. Era berean, Udaleko langileei laguntza teknikoa eta prestakuntza ere emango die IZFEk. Udalak 17.705,64 euro ordainduko ditu horretarako (BEZ barne).\nIkasturte berriko funtzionamendua eta planak aurkezteko batzarra egingo du Mendaroko Gaztelekuak\nArgitaratua: 2021-10-07 09:54\nGazte-batzarra egingo dute ostiral honetan, urriaren 8an, Mendaroko Gaztelekuan. Hezitzaile berriek ikasturte honetarako dituzten planen eta zerbitzuaren funtzionamenduaren berri emango dute.\nEuskal dantza eskoletan izena emateko epea zabalik dago Mendaron\nArgitaratua: 2021-10-06 16:08\nIazko etenaren ondotik, aurten, berriro jarri dituzte martxan Mendaron euskal dantza eskolak, Azpilgoetako Kultur Etxean.\nEspaloiak berritzen ari dira San Roke eta Trenbide kaleetan\nArgitaratua: 2021-10-06 15:27\nIrisgarritasuna hobetzeko helburuarekin, espaloiak berritzen ari da Udala herriko zenbait auzo eta kaletan. San Roke eta Trenbide kaleen txanda da orain.\nBolatokiko parkean egingo duten jaiarekin hasiko da Ludotekaren ikasturtea\nArgitaratua: 2021-10-06 14:55\nBarikuan, urriaren 7an, hasiko dute ikasturtea Elgoibarko Udal Ludotekan, eta hasiera, bolatokiko parkean egingo duten festarekin emango diote.\nEhun euroko sei erosketa bono banatu ditu Txankakuak stock kale azokan erosketak egin zituztenen artean\nArgitaratua: 2021-10-06 09:40\nJoan den barikuan eta zapatuan egin zuten Stock Kale Azokan erosketak egin zituzten bezeroen artean 100 euroko sei erosketa bono zozkatu ditu Txankakuak, eta agertu dira saridunak.\nEnpresa elektriko handien gehiegikeria salatzeko egingo duten itzalaldiarekin bat egin du Elgoibarko pentsiodunen mugimenduak\nArgitaratua: 2021-10-05 16:02\nArgindarraren garestitzea salatzeko itzalaldi handi bat egitera deitu dituzte herritarrak urriaren 8rako, barikurako.\n310 ikaslek hasi dituzte Eskola Kiroleko saioak\nArgitaratua: 2021-10-05 15:21\nMartxan da 2021-2022 ikasturteko Eskola Kiroleko programa, atzo egin baitzuten lehen saioa. Elgoibarren 310 ikaslek eman dute izena, pandemia hasi aurrekoa baino kopuru txikiagoa.\nAintzinako aztarnak ezagutzeko bisita gidatua antolatu dute, Urkaregitik Arnoatera\nArgitaratua: 2021-10-05 13:08\nElgoibarren sorreraren 675. urteurreneko ekintzen barruan bisita gidatua egingo dute zapatuan, urriak 9, Urkaregitik Arnoatera. Mugarriak eta korta-harriak ezagutuko dituzte, besteak beste.\nEuskal Kopako finalerdietako bat jokatuko dute Elgoibarren Bera Berak eta Zuazok\nArgitaratua: 2021-10-04 09:37\nOlaizaga kiroldegian jokatuko dute eguaztenean, urriaren 6an, Euskal Kopako finalerdietako bat. Barakaldoko Zuazok eta Donostiako Bera Berak neurtuko dituzte indarrak, edo beste era batera esanda, June Loidi elgoibartarraren gaur egungo taldeak eta lehengoak.\nKalegoen plazan egin dute aurtengo Errosarioko Amaren ezpata-dantza\nArgitaratua: 2021-10-03 13:52\nEguraldi heze eta euritsua egin arren, plazara atera ahal izan dute Errosarioko Amaren ezpata-dantza, ohitura berreskuratu zutenetik hamabigarrengoz.


Omenaldi hunkigarria eskaini dio Urnietako herriak Mikel Iturria txirrindulariari - - Aiurri.eus\nOmenaldi hunkigarria eskaini dio Urnietako herriak Mikel Iturria txirrindulariari\nAndoni Urbistondo 2019-09-20 19:59\nAndoaingo txirrindulari eskolako lagunek, UZE zikloturista elkarteko kideak, koadrilak, udal ordezkariak eta herritar askok erakutsi diote esker ona Vueltako etapa garaileari\nErotzeko moduko aste bi daramatza Mikel Iturria txirrindulariak. Vueltako etapa irabazi zuenetik dozena bat elkarrizketa eta argazki saio eskaini ditu, eta aztoratu samar ibili da. Mediatikoki anonimotasunetik punta-puntara jauzi egin duenak pasa behar dituen zehar kalteak dira. Iturriak gaur zeukan azken hitzordua, baina denetan zailena. Ez baita erraza 200-300 lagun eta ezagunen aurrean tranpaldora igo eta protagonista zeu zarela barneratzea. Kantoi tabernan bizikleta hartu eta azkar egin du tranpaldorainoko bidea Iturriak, Andoaingo txirrindulari eskola eta UZE Urnieta Zikloturista Elkarteko lagunak gurpilekin inguratzen zutela. Txistularien agurraren ostean, Mikel Ibargoien Udaleko komunikazio arduradunak galderak egin dizkio Iturriari, eta jarraian Urdazubin lortu zuen garaipeneko irudiak erakutsi dituzte Euskadi Irratiko Jon Altuna narratzailearen ahotan.\nOmenaldiko unerik hunkigarriena izan da, plaza osoa emozioak jota, eta Iturria bera ere malkoei eusteko komeriekin. Minutu erdian bizikleta gainean pasa dituen miseria guztiak pasa zaizkio begi aurretik, eta eseri egin behar izan du, lasai arnasa hartzeko. Jon Mikel Mujika Andoaingo txirrindulari eskolako arduradunaren hitz goxoak entzun ditu, eta hasi berri diren guztientzat eredu dela esan Iturriari. Unai Lizeaga entrenamendu lagun mina eta UZE zikloturista elkarteko kidea ere igoarazi dute tranpaldora, ezustean, eta Iturria gozatzen hasi den neurrian urduritu da Lizeaga, mikrofonoan zer esan ez zekiela. Udaletxean ordezkaritza duten alderdi politikoetako zinegotziak igo dira ondoren tranpaldora, Iturriari zorionak eman eta Urnietaren izena munduan barrena famatzen laguntzeagatik. Egape Dantza taldeko bi kidek aurresku dotorea dantzatu diote, eta halaxe bukatu da tranpaldo gaineko omenaldia, herritarren txalo artean.\nTranpaldotik jaitsita denbora luze egin baitu txirrindulariak jendea agurtzen, egun hartako pasarteak konpartitzen. Eta txikienekin argazkiak ateratzen eta sinadurak ematen. Mikel Iturria Urnietako hainbat umeren eredu, ikur bilakatu baita, Nahikari Garcia futbolariarekin maiatzean gertatu bezala. Urdazubi aurreko Mikel Iturria joan zen, Mikel Iturria berri bat daukagu. Baina argazkiak eta sinadurak eskatzen zizkieten txikienak bezala, garaipen horrek bere bizitza aldatu ez balu bezalakoa izango da ziklistaren egunerokoa aurrerantzean ere. Bizikleta maitatuz, profesional saiatua izanez, sakrifizio asko eginez, baina beti mutil natural eta zintzoa izanez. Herrikide eta lagunen berotasunarekin mila foku eta kamerekin baino errazago hunkitzen den mutila.


Erromako San Giovanni katedraleko enparantza, ezkerreko mugimenduen sinboloa da. Eta ez da gutxiagorako. Bertan egin zituzten alderdi komunistako Palmiro Togliatti eta Enrico Berlinguer liderren hiletak.\nBaina iragan larunbatean eskuineko alderdiek eta indar xenofoboek ‘okupatu’ zuten. Silvio Berlusconiren Forza Italia, Matteo Salviniren Liga eta Giorgia Meloniren Fratelli D’Italia alderdiek 200.000 pertsona batu zituzten San Giovannin. Lema, argia bezain hutsala: Harrotasun italiarra\nLarunbatean geratu zen Italian eskuin muturra boteretik kendu duten arren, oraindik jende andana erakartzeko gai dela eta inkestetan gora eta gora ari dela. Salvinik Pucciniren Nessun Dorma abestiarekin agurtu zituen manifestariak, Italiako lider espirituala balitz bezala. Eta argi esan zuen boterera berriz ere bueltatzen bada, 600.000 etorkin deportatuko dituela. Manifestarien artean, gehienak adineko emakumeak ziren, eta “harekin maiteminduta gaude” esaten zieten kazetariei.\nBerlusconi, berriz, aguretuta eta egoera kontrolatzeko gaitasunik gabe zegoen. Baina argi utzi zuen zarata egiten jarraitzeko intentzioa daukala. Arriskutsuena, halere, Giorgia Meloni politikari neofaxistaren diskurtsoa izan zen. Erasokorra eta oso zorrotza. “Lehenik italiarrak”, oihu egin zuen Donald Trumpen lema kopiatuz. Eta bi emakume aipatu zituen: Ama Birjina eta Oriana Fallaci, kazetari eta idazle italiar ospetsua. Fallaci oso ezaguna izan zen bere ekintzailetasun antifaxistarengatik, baina, bizitzaren azken urteetan, New Yorkeko Dorre Bikien aurkako erasoaren ostean, jarrera islamofoboa besarkatu zuen. Eta horri egin zioten aipu eskuin muturreko liderrek, alegia, “Europako eta mendebaldeko balio kristauak aldarrikateari”. Hala, protestak Madrilgo Colon plazako argazki antzekoa utzi zuen, baina jende askoz gehiagorekin


Poltsa konpostagarriak banatzeko makina berria ipini eta egindako inkesten berri eman da | Herribizia\nBosgarren edukiontziarako poltsa konpostagarriak jasotzeko makina berria ipini dute Kaputxinoetan, Sorgintxulo kaleko 11.ean. Erabiltzaileek bertan jaso ahal izango dituzte birziklatzeko poltsak, doan eta eroso. Hala egiten dutenek, gainera, gutxiago ordainduko dute zaborren tasan. Hasiera batean hiru makina instalatu zituen doaneko poltsa konpostagarriak banatzeko (Beraunen, Iztietan eta Galtzarabordako Kiroldegian).\nBeharrezkoa da aurretik izena emanda izatea bosgarren edukiontziaren programan, poltsa konpostagarri hauek doan jasotzeko. Izen-emate hori dohainik egin liteke udaletxeko beheko solairuan dagoen bulegoan (egunero irekita 14:00ak arte).\n1.- Makinek 40 poltsa konpostagarriko bilkari bat banatzen dute dohainik sarbideko eta familiako. Kalkulatzen da 40 erabilerakoak eta 10 asterako direla (4 erabilera/asteko).\n2.- Egungo lau makinetan banatzeaz gain, poltsa konpostagarrien doako banaketa egiten jarraituko da Udaletxeko beheko solairuan dagoen bulegoan.\n3.- Txartel elektronikoa erabiltzea hondakin organikoen poltsa eramaten den aldiro, nahiz eta momentu horretan edukiontzia ondo itxita ez egon, bestela ezin baita kontrolatu benetan zenbat eta nola erabiltzen den; eta poltsa konpostagarriak soilik erabiltzea (Udalak doan banatzen ditu).\nmunicipal en general muestran el típico comportamiento de polaridad entre ideologías. Pese a todo, la nota es moderadamente alta, 6.54 sobre 10, siendo la nota en relación al medio ambiente de 6,67.\nUdalak, azken asteetan, ikerketa soziologiko bat egin du Errenterian zaborren gaiaren inguruan eta herritarrako benetan kontzientziatuak daudela ondorioztatu da. ZEnbait proposamen jaso dira, hala nola, zaborra botatzeko ordutegiak ezartzea. Arraroa badirudi ere, lautik batek bakarrik zekien hobariak dituztela bosgarren kontenedorea erabiltzen dutenek.\nHona ikerketaren nondik norakoak, zehatzago:\nHONDAKINEN KUDEAKETARI BURUZKO AZTERKETA SOZIOLOGIKOA\nHondakin organikoa biltzeko poltsak automatikoki banatzen dituzten makinak ezartzearen politika Udal honek hondakinak modu sailkatuan jaso eta ingurumenarekin duen konpromisoaren ondorioa da. Horrelako neurriekin dagoeneko 8500 unitate familiar baino gehiagok bostgarren edukiontziaren sisteman izen ematea ekarri du.\nHorretaz gain, gaikako bilketa eta tratamenduaren inguruan herritarren iritzia jakin nahian 2016ko urte bukaeran 400 inkesta egin zituen Udalak. Inkesta hauek 18 urte baino gehiago zituzten pertsonei egin zitzaien ausazko aukeraketa bidez, beti ere sexu eta edade ikuspegitik herriko errealitatea modu estratifikatuan errespetatuz. Hauetatik %14,5 euskaraz egin ziren (INKESTA HEMEN)\nGarrantzitsua da orokorrean izan den erantzun maila positiboa. Inkesta motzenak 6 minutu iraun du eta luzeenak 20.\nHerritarren asebetetze maila, ingurugiro kudeaketa eta kontzientziazio maila:\nErrenteria bizileku gisa hartuta oso balorazio ona egiten da (7,96 puntu 10etik), herrikide izatearen harrotasuna nabarituz balorazio honetan.\nUdal kudeaketaren inguruko balorazioa egiteko orduan ideologiak eragiten duen erantzun polarizatuak nabaritu dira. Hori horrela izanik ere emandako nota 6,54koa da, ingurumenari dagokiona 6,67koa delarik.\nHondakinen kudeaketaren inguruko ezagutza eta perzeptzioa.\nEzagutza oso handiak antzeman dira ingurumen kudeaketaren inguruan. Kontzientziazio maila ere beste herrietan antzemandakoaren gainetik dago. Zentzu horretan herritarrek orokorrean hondakinak ez sailkatzea eragin zuzena duela hondakinen tasan jabetu dira. Gutxiago sailkatu-gehiago ordaindu ideien asoziazioak logikoa badirudi ere ez da hain ohikoa herri askotan herritarrek erantzunkizuna erakundeen gain egiten dute nork bere burua erantzunkizun espazio horretatik at utziz.\nDena den, kontzientziazio maila altua izan arren, hobekuntzarako tarte handia ikusten da. Besteak beste, herritarren %70ak uste baitu ez dela errespetatzen hondakinak botatzeko ezarrita eta onartuta dagoen ordutegia.\nBosgarren edukiontzia eta hobari fiskalen inguruko ezagutza\nBosgarren edukiontziaren sistemaren inguruko ezagutza ia erabatekoa da. Datu honek kontraste egiten du sistema hau erabiltzeagatik ematen den hobariaren ezagutzarekin. Hobari hau %25ekoa dela lautik pertsona bakarrak baitaki.\nEkarpenak ere jaso dira, sistema hobetzeko bidean: informazio gehiago eta komunikazio lanak, edukiontzi gehiago, garbitasun handiagoa, kontrol handiagoa Udalaren partetik etab.\nBirziklatzearen inguruko jarrera, neurri berrien ezapernak\nErrenteriako bizilagunek jarrera positiboa dute birziklatzearen inguruan, %79,5a neurri berriak ezartzearen aldekoa delarik sailkapen sistema handitzeko. %75,5a ere ordutegiak errespetatzearen aldekoa da usaina eta zikintasuna ekiditeko bide gisa. Datu hauek herritarren %74,6 bere burua ingurugiroarekin nahiko edo oso konprometitua ikusten baitu.\nIkerketa honetatik herritarren partetik elkarlan eta disposizio handia nabaritzen da ingurumen arloan lan egiteko, beste antzeko herrietan baina handiagoa delarik jarrera hau.\nOstegunetan mendira proiekzioa izango da martxoaren 24an


iraila « 2013 « VGaztea bloga\nOreka Dance elkarteko bideo berria\nKategoriak: Gazteen emaitzak. — Etiketak: aisialdia, gazteak, gizarte etxeak, kaleko dantza, kultura, Oreka, parte hartzea — 23 iraila 2013 07:50\nOREKA DANCE elkarteko gazteek bere bidean jarraitzen dute eta bideo berri honetan 13-14ko ikasturtetarako eskaintza helarazten digute. Haiek kaleko dantzaren Gazte Factory kudeatzen dute Lakua gizarte etxean. Hara hurbil daitezke ikasi nahi duten gazteak edo bere zaletasuna elkarrekin praktikatu nahi dutenak. Segi horrela eta seguru bideo berriak eta ekintza berriak ikusiko ditugula.\nGazte Klik Klak lehiaketan argazkiak eta bideoak aurkezteko epea irekita jarraitzen du\nKategoriak: Gazte Plana — Etiketak: argazkia, bideoa, gazte klik klak, kultura, lehiaketa — 20 iraila 2013 09:01\nEraiki Vitoria-Gasteiz gazte bat eta zure gustukoa. Udalaren 3. Gazte Planean parte hartzeko galdetegia.\nKategoriak: Gazte Plana — Etiketak: Gazte Plana, gazteak, Gazteria politikak, parte hartzea — 16 iraila 2013 14:12\nUdalaren 3. Gazte Plana diseinatzeko prozesuan, hiriko gazteen ahotsak funtsezkoak dira gazteen beharrei eta nahiei egokitutako hiria eraikitzeko orduan.\nHona hemen zure ideiak eta proposamenak emateko galdetegia. Anima zaitez, parte hartu eta egin hiria zure gustukoa.\nVitoria-Gasteiz, gazteentzako hiria al da? Anima zaitez, parte hartu eta egin zure gustuko hiria.\n2013ko Xtraclub udazkeneko kanpaina hasten da. Ez utzi eta izena eman.\nKategoriak: Gazte Plana — Etiketak: aisialdia, gazteak, gizarte etxeak, kirola, kultura, xtraclub — 11 iraila 2013 13:48\nBerikuntza handiekin eta % 40ko deskontuarekin uval txartela dutenentzat, Vitoria-Gasteizko Udalaren Gazteria Atalak asteburuetan 12 eta 18 urte bitarteko gazteentzat Xtraclub udazkeneko aisialdiko programazioa aurkeztuko dizue.\nIrailetik abendura arte izen emateko 40 jarduera aurkezten ditugu.Jardueren artean %40 eskainiko dira euskaraz gazteen artean gure hizkuntzaren erabilera bultzatzeko.\nGuztira, 774 leku izen emateko 5 gunetan bilduta, hainbat eduki eta konpromiso maila dituztenak. Mota guztietako ekintzak daude: hainbat diziplinatan hasteko lantegietatik hasita bi hilabeteko sakontze lantegietaraino.\nXtraclub-eko web orria Geihago…


Bilduma: STELLA MONTGOMERYREN MISTERIOAK\nGaia: Stella Montgomeryk abentura eta misterio ikaragarriak bizi ditu eta, haien bidez, gainera, benetan nor den ezagutzen doa.\nGirotzea: XIX. mendearen amaieran, Britainia Handian.\nStella Montgomery hamaika urteko umezurtza da, oso ume berezia, batetik, jakin-min ugari dituelako eta mundua arakatu nahi duelako, inguratzen duen gizarte itogarriaz haratago, eta, bestetik, ezaugarri paregabe bat duelako: ikusezin egiteko gai da. XIX. mendearen amaierako Ingalaterra viktoriarrean girotuta dago; protagonistak aurrez aurre dituen abenturek misterioa eta intriga izaten dituzte, baina baita amesgaiztoaren ukitua ere, baina, azkenean, amaiera zoriontsua izaten dute.\nStella bainuetxe hotel batean egonaldia egiten ari da, Withering-by-Sea izeneko kostaldeko herrian. Hiru izebek eta neskameak ez diote begirik gainetik kentzen, eta aspertuta eta apur bat etsita bizi da. Gau batean, ordea, sekretu arriskutsu baten berri izango du: bere bizia eta lagun batzuena arriskuan jarriko duen sekretu baten berri.\nEgilearen eta irudigilearen datuak:\nJUDITH ROSSELL: Umeentzako liburuen idazle eta ilustratzaile australiarra da; literatura ogibide izan aurretik, zientzialari lanetan jardun zuen gobernuarentzat, bai eta ehungintzako enpresa batean ere. Hamahiru liburu idatzi ditu, eta haiek hogei hizkuntza baino gehiagotara itzuli dira; laurogei liburu baino gehiago ilustratu ditu. Lanik egin behar ez duenean, lagunekin hitz egiten edo objektuak apaintzen ematen du denbora. Melbournen bizi da, Australian, bere katu potoloarekin; mortsa baten tamainako katua du.\n• Bilduma berriko bi lan; bertan, misterioa, beldurra eta adiskidetasun harremanak maisutasunez ehuntzen dira.\n• Protagonista, Stella Montgomery, pertsonaia aberatsa da, ñabarduraz betea; jakin-min handia du mundua ezagutzeko eta munduarengandik ikasteko.\n• Misterioz beteriko ekintza, erritmo oso azkarrekoa; irakurlea lehen unetik erakartzen du.\n• Girotze viktoriarra, oso ongi eraikia; deskribapen zuhurrak eta iradokitzaileak ditu.\n• Istorioaren amaiera oso ondo ixten da eta harrigarria da; irakurlea jarraitzeko irrikitan uzten du, eta hala egingo du, hurrengo bolumenean, protagonistaren abenturekin, benetan nor den ezagutzeko, azkenean, nondik datorren eta, batik bat, zergatik duen ikusezintasunaren ahalmena.\n• Testuarekin batera, egilearen beraren ilustrazio batzuk daude; horiek epeltasuna eta xehetasuna ematen diote narrazioari.\n• Tituluetako bakoitza tinta kolore batekin dago inprimatuta: lehen bolumena, urdinez, eta berdez bigarrena.\nSustatzen diren balioak: Maitasuna, adiskidetasuna, familia | Autoestimua, autonomia, nork bere burua gainditzea | Kontzientzia Soziala, solidaritatea, lankidetza.\nEzaguera arloak: Fisika eta Natur Zientziak, Plastika, Euskara eta Literatura.\nEgilea eta irudigilea: Judith Rossell.\nItzulpena: Miren Arratibel (Rosetta).\nFormatua: 135 x 205 mm.\nBildumako zk.: 1.


Irekia Eusko Jaurlaritza - Gobierno Vasco :: Ipar Irlandako ordezkaritza bat Euskadira etorriko da Bake eta Bizikidetza arloko Europa mailako elkarlan proiektu posibleak aztertzeko\nIpar Irlandako ordezkaritza bat Euskadira…\nIpar Irlandako ordezkaritza bat Euskadira etorriko da Bake eta Bizikidetza arloko Europa mailako elkarlan proiektu posibleak aztertzeko\n2014.eko urriak 19\n\nIpar Irlandako ordezkaritza bat Euskadira etorriko da Bake eta Bizikidetza arloko Europa mailako elkarlan proiektu posibleak aztertzeko Iturria: Irekia\n\nOrdezkaritzak Bake eta Bizikidetza Planeko ekimenetan eta PEACE PROGRAMME IV programaren esparruko Europa mailako antzeko proiektuetan elkarlana sustatzeari buruzko topaketa batean parte hartuko du.\nTopaketa urriaren 22tik 24ra bitartean izango da, Bilbon. Iñigo Urkullu lehendakariak Lehendakaritzan hartuko du Ipar Irlandako ordezkaritza, asteartean, hilaren 21ean.\nIpar Irlandako eta SEUPBko (EBko Programa Bereziak Kudeatzeaz Arduratzen den Erakundea) adituz osatutako ordezkaritza bat Euskadira etorriko da datorren astean, Euskadiko hainbat erakunde-arduradun eta gizarte-eragilerekin bilerak egiteko, Europako bake eta bizikidetza arloko egitasmoetan elkarlanean aritzeari begira. Eusko Jaurlaritzako Bake eta Bizikidetzarako Idazkaritzak antolatu du topaketa.\nSEUPB Europako Batzordeko erakunde bat da eta Peace Programme kudeatzeaz arduratzen da; hau da, Europako Gizarte Funtsen barruko Ipar Irlandako –Irlandaren eta Eskoziako Mendebaldearen arteko mugako eskualdea– bake- eta adiskidetze-programetako bat kudeatzeaz.\nAurtengo urtarrilean Eusko Jaurlaritzako eta SEUPBko ordezkariek Belfasten topaketa bat egin ondoren dator bisita. Topaketa hartan, euskal ordezkaritzak bertatik bertara ezagutu ahal izan zituen Ipar Irlandan Europako erakundeen babesarekin gauzatzen ari diren bizikidetza sustatzeko egitasmoak.\nOraingoan, Irlandako ordezkaritza, SEUPBko zuzendari exekutibo Pat Colgan buru duela, Urkullu lehendakariarekin bilduko da, asteartean, hilaren 21ean, eta 22tik 24ra Bilbon egingo den topaketa batean parte hartuko du. Topaketaren helburua honako hau da: Irlandan eta Euskadin parteka daitezkeen interes komuneko proiektu zehatzak identifikatzea, 2014-2020 aldirako Peace Programme IV-ra aurkezteko. Programa horrek barne hartuko dituen egitasmoei eta funtsei buruzko erabakia datozen hilabeteetan hartuko da.\nLan-jardunaldietan, Eusko Jaurlaritzako ordezkaritza batek parte hartuko du, bakearekin eta bizikidetzarekin lotutako arlo zehatzetan lan egiten duten hainbat erakunderekin batera. Irlandaren aldetik, aurreko Peace Programmen esparruan bizikidetza sustatzeko proiektuak sustatzen ari diren SEUPBko arduradun eta gizarte zibil antolatuko ordezkari talde batek parte hartuko du.\nJardunaldietako egitarauak lan-saioak eta bisita tematiko eta kulturalak bateratzen ditu: lan-saioak goizez izango dira, Euskalduna jauregian; bisitak, berriz, arratsaldez.\nIpar Irlandako ordezkaritzaren etorrera Bake eta Bizikidetza Planeko 9. Ekimenaren barruan sartzen da; «Europar Batasunarekiko lankidetza-ildoak bultzatzea» da ekimen horren xedea, hain zuzen. Atal horretan, zera adierazten du esplizituki: «Eusko Jaurlaritzak Bake eta Bizikidetza Plan hau garatu nahi du Europar Batasunarekin komunikazioan, koordinazioan eta elkarlanean jardunda». Horrez gain, honako hau jasotzen du: «Bakearen eta bizikidetzaren arloan antzeko interesak dituzten Europako beste eskualde batzuekin batera elkarlanean jarduteko gune bat sortzea sustatuko du».\nZehazkiago, planaren irizpideetako bat «PEACE Programaren Europar Batasuneko eta Ipar Irlandako arduradunekin elkarlanean jarduteko guneak sortzea» da. Horrela, jarduera-ildo horrek Bake eta Bizikidetza Planeko 9. Ekimeneko hiru helburuak bideratuko ditu:\n·Bakearen eta bizikidetzaren inguruan Euskadin lortu nahi den helburua Europar Batasunean proaktiboki parteka dadin lortzea.\n·Europar Batasunarekiko lankidetza-esparru praktiko bat antolatzea, bakea finkatzeko eta bizikidetza-kultura berri bat sustatzeko.\n·Bakearen eta bizikidetzaren eremuan politika espezifikoak garatzen ari diren Europako beste eskualde batzuekin esperientzia erabilgarriak trukatzeko aukera ezartzea.\nEsperientziak eta ikasbideak trukatuz elkarri onura egitea da helburua. Alde batetik, Europako bake eta bizikidetza arloko esperientziek euskal errealitatean isla baliagarria izatea lortzea. Beste alde batetik, Euskadin hezkuntza, gazteria, udal, unibertsitate edo herri-partaidetza arloetan, besteak beste, egiten diren jarduerek Europar Batasunean hedapena eta trukerako gune partekatu bat izan dezaten ahalegintzea.\nDelegación de Irlanda se acerca a conocer #Plan de #Convivencia de #LauaxetaIkastola:\njonan_irlanda_delegazioa_eu... behera kargatu (1 MB)\nintervencion_jonan_delegaci... behera kargatu (2 MB)\njonan_irlanda_delegazioa_eu... 40 MB\njonan_delegacion_irlanda.jpg 70 KB (jpg)\nEuskadik eta Ipar Irlandak lankidetzan jardungo dute, PEACE PROGRAMME IV 2014-2020 egitasmoan\nEuskadik eta Ipar Irlandak biktimei, hezkuntzari, gazteariari eta birgizarteratzeari buruzko proiektuak aurkeztuko dituzte PEACE IV izeneko programa europarrean\nEusko Jaurlaritzak Belfast bisitatu du, Bakeari eta Bizikidetzari bururzko esperientziak trukatzeko\nJaurlaritzak eta euskal unibertsitateek Bake eta Bizikidetza sustatzeko akordio bat sinatu dute\nBake eta Bizikidetza Planari buruz adituek eginiko txostenak Euskadiko bake-prozesua Ipar Irlandako eta Hegoafrikakoarekin parekatzen du\nEusko Jaurlaritza eta Minnesotako Gobernuaren arteko bilera, Lanbide Heziketaz\nJonan Fernándezek eta Maite Iturbek bakegintzan eta bizikidetzan EITB-k izan beharreko konpromisoak jasotzen dituen hitzarmen bat sinatu dute


M. Aranburu - 2018(e)ko maiatzaren 24a, osteguna - 06:03etan eguneratua\nordizia- Ordiziako Udalak proiektu edo egitasmo berri bat jarriko du martxan hilabete hauetan. “Gazteak herriaren parte garrantzitsu bat dira eta haien errealitatea ezagutu nahi dugu”, zehaztu du Jose Miguel Santamaria, Ordiziako alkateak. Hala, diagnosi bat egingo dute 16 eta 29 urte bitartekoen artean, haien kezkak, zalantzak, ardurak eta beharrak ezagutzeko asmoarekin. Ordizian, alkateak azaldutako datuen arabera, 10.150 biztanle daude eta horietatik 1.500 inguru dira aztertuko diren urte bitarte horretan kokatzen direnak.\nhiru ildoEgitasmo berri honekin hiru helburu bilatuko dituzte. Hasteko, Ordiziako gazteen ezaugarri sozioekonomikoei buruzko informazio kuantitatibo eta kualitatiboa jaso nahi da. Hala, gai ezberdinen inguruan, esaterako, enplegua, aisialdia, hezkuntza eta osasuna, dauzkaten interes, beharrizan eta eskaerak jasoko dituzte. Bigarren puntua herrian gazteei zuzendutako errekurtso eta ekimen publiko zein pribatuei buruzko datuak jasotzea izango da, eta azkenik, gazteriari zuzendutako errekurtso, programa eta politiken diseinurako orientazio eta estrategiak identifikatzea interesa duten eragile sozial ezberdinei zabaltzeko asmoarekin.\nuztailerako emaitzakGazte diagnostikoa uztailaren amaierarako egotea espero du Udalak, hala, “iraila eta urrian zehar etorkizunari begira ezarri beharreko lan ildoak landuko direlarik”. Udal ordezkariek prozesuan parte hartzeko deia egin diete herriko gazteei, azken finean, euren interesak, beharrak edota zalantzen inguruan iritzia emateko aukera izango dute;baita aisialdia, enplegua, ekintzailetza, emantzipazioaz eta baliabideei, zerbitzuei edo programei buruz ere hitz egitera deitzen die.\nmetodologia“Gazteriari lotutako ekintzak esparru ezberdinetan ba-tzen dituen gazteriari lotutako Europar Estrategia 2020an oinarrituta;hala nola, hezkuntza eta trebakun- tza, enplegua eta ekintzailetza, osasuna eta ongizatea, parte hartzea, boluntariotza ekintzak, kultura eta sormena, gazteria eta mundua eta esku har-tze soziala, herriko gazteen errealitatean sakondu nahi da ikuspegi multidimentsional batetik abiatuta”, nabarmendu du Romeok.


Komikia, nanobotereak garatzeko | CIC nanoGUNE\nKomikia, nanobotereak garatzeko\n2016ean "Dayanne y Murillo. Nanozientziaren indarra" aurkeztu ondoren, nanoKOMIK 2017 proiektua aurkeztu dugu Donostia International Physics Center (DIPC)-arekin batera antolatua, eta Zientzia eta Teknologiarako Espainiako Fundazioa (FECYT) - Ekonomia, Industria eta Lehiakortasun Ministerioaren laguntzarekin, nanofikziozko komiki parte-hartzaile bat sortzeko asmoz.\nNanozientziaren eta nanoteknologiaren alorrean egiten diren aurrerapenek eskaintzen dituzten aukerak gizartean hedatzea eta gazteen sormena piztea du helburu proiektuak. Horretarako, 2017ko nanoKOMIK erronka jarri da martxan. Desafioa, “nanoboteredun” superheroi bati buruzko istorio grafikoa sortzean datza, alegia, nanozientziari eta nanoteknologiari esker gaitasun bereziak bereganatzen dituen pertsonaia bati buruzko komikia.\n2017ko edizioan, erronkak bi adin-kategoria izango ditu: 14-18 urtekoa eta 18 urtetik gorakoa. Erronkan aurkezten diren istorioek nanoboterearen oinarri zientifikoak izan beharko ditu abiapuntu bezala, eta haren erabilgarritasuna islatu. Horretarako, www.nanokomik.com webgunean informazio ugari eta bideo-sorta bat izango dute eskuragarri parte-hartzaileek;alde batetik, materiak nanoeskalan dituen propietate harrigarriak zientzialariek beraiek azalduta; bestetik, marrazkilari batek komikiak egiteko gakoak erakutsiko dizkie pausoz pauso. Lanak webgunean bertan aurkeztuko dira ekainaren 11ra arte.\nZientzia- eta komiki-tailerrak, eta mintegia\nHurrengo hilabeteetan, hainbat zientzia- eta komiki-tailer antolatuko dira Euskal Herrian, Bartzelonan eta Madrilen. Bi motatako tailerrak izango dira:14-18 urteko gazteentzat (Euskal Herrian, eskoletan bertan egingo dira, maiatza hasieran), eta DBH eta Batxilergoko zientzia- eta arte-irakasleentzat, apirilaren 4an Donostian, proiektuak ikasgeletara heltzeko aukera izan dezan. Zientzialari eta marrazkilari batek bideratutako tailerretan, alderdi zientifikoa eta artistikoa uztartuko dira. Eskoletan egingo diren tailerretan eta irakasleen tailerrean parte hartzeko www.nanokomik.com webgunean izen ematea beharrezkoa da.\nHalaber, UPV/EHUko Arte Ederretako Fakultatean “nanozientzia komikirako inspirazio-iturri gisa” mintegia antolatu da artista gazteei ere gonbidapena luzatzeko asmoz.


Tolosan jaio zen 1931n, eta Durangoko Jesusen Lagundiko San Jose ikastetxean ikasi zuen. Jesuita izateko botoak egin, eta, elizgizon-prestakuntza amaitutakoan, Durangoko Ikastetxera igorri zuten lehenik eta San Faustoko parrokiara gero; hantxe garatu zituen nagusiki bere jarduera-esparru guztiak, pastoralgintza, gizarte-lanak, kirol-ekintzak eta kultura-jarduerak landuz. Ezustean hil zen 2004ko abuztuan.\nDurangon bakarrik jardun zuen abade, eta bete-betean bertakotu zen gure herrian. Sentiberatasun berezia eragiten zioten erlijio-adierazpen herrikoiek; horrela, bada, funtsezko lana bete zuen aspaldiko debozioak bizirik mantentzeko: Tabirako maiatzak eta urriak, Aste Santuko prozesioak eta abar. Are gehiago, abian jarri zituen berriro dagoeneko jardunean ez ziren erlijio-elkarteak, hala nola Arrosarioaren eta Kurutzesantuaren kofradiak, Ama Birjinaren Kongregazioak eta abar.\nEkimen horrek bultzaturik, Tabirako elizak (San Pedro eliza eta Arrosarioko Ama Birjinarena) zaharberritzeko lanak abiarazi zituen, baita San Fausto ermita berreraikitzeko lanak ere; izan ere, San Fausto ermita aurritan zegoen, lotsagarriro, durangarrok ordura arte ez ginelako inolako ahaleginik egiteko gai izan gure zaindariaren alde. Hantxe ezarri zen parrokia berria, eta Vicentek berak hartu zuren haren ardura, hil artean ia. Hala, eliztarrekin bat egitea lortu zuen guztiz. San Faustoko eliztarrak kanpotarrak ziren nagusiki, iragan den mendeko berrogeita hamarreko hamarkadan Penintsulatik handik eta hemendik iritsitakoak, eta parte-hartze bizia zuten bai parrokiaren bizimoduan bai auzoaren bizimoduan.\nSan Faustoko eliza izan zuen, beraz, langune, eta pastoralgintza eta gizarte-arloa jorratzeaz gain, kultura-arloari ere bultzada handia eman zion, eta, hain zuzen ere, bide horri jarraitzen saiatuko gara gure elkartearen bidez.


Baieztatutako positibo berrien portzentaiak behera egiten jarraitzen du atzo %16ra jaitsiz\nEuskadin, guztira, 11.018 dira kutsatutakoak, 831 hildako eta 5.026 osatu edo alta emanda.\nCOVID19 positibo berrien kopurua 246 da eta guztira, Euskadin egiaztatutako kasuak 11.018 dira. Horietatik, 1.352 daude ospitalean, alegia, 34 pertsona gutxiago. Beste 27 hildako daude eta guztira 831 dira gurean koronabirusaren eraginez zenduak. Hala ere, egiaztatutako positiboen portzentaiak behera egiten jarraitzen du, atzo % 16ra jaitsiz, alegia, orain arteko baxuena. 1.536 proba egin ziren atzo eta guztira, pasa den astean egiten hasi ziren testak kontuan izanik, honez gero 38.800 proba burutu dira Euskadin. Era berean, ospitalizazioen kopuruak beheranzko joerari eusten dio, 34 pertsona gutxiagorekin bezperarekin alderatuta. Horrez gain, 5.026 lagun osatuta edo ospitaleko alta jasota daude gurean. Lurraldeka, hauek dira datuak: - ARABAN 3.034 kutsatu daude, eta horietatik 212 ospitaleratuta daude. - BIZKAIAN, 5.933 pertsona kutsatu dira, eta horietatik 862 ospitalean daude. - GIPUZKOAN, 2.051 positibo daude, horietatik 278, ingresatuta.


Iparraldeko Elkargo berria izango da martxoko udal hauteskundeen ondoren - Noticias de Gipuzkoa\nHiru urte bete ditu Ipar Euskal Herriko lehen erakunde politikoak eta herritarrei onurak dakarzkiola ikusaraztea du helburu\nJean-René Etchegaray, Baionako alkatea, beste hautetsi eta enpresariekin batera. Argazkia: Franck Dolosor\nJean-René Etchegaray, Baionako alkatea, beste hautetsi eta enpresariekin batera.\nIpar Euskal Herriko Elkargoa ez da urteetan aldarrikatu den departamendua edo lurralde elkargo berezia, eta are gutxiago autonomia estatutua. Halere, duela hiru urte sortu zen erakundeak Lapurdi, Baxenabarre eta Zuberoako 158 herriak elkartzen ditu lehen aldiz. Lehen zeuden hamar elkargoak bakarrean batu ziren eta Frantziako iraultza garaitik zegoen ukapena eta imobilismoa bukatu dira hausturarik eragin gabe Akitania eskualdea edo Pirineo Atlantikoetako departamenduarekin.\nAldaketa instituzionala orduko Frantziako Gobernu sozialistak proposatu zuen deszentralizazio prozesuaren baitan, eta bi baldintza ezarri zituen mahai gainean: udalerrien erdiak horren alde bozkatzea eta 300.000 biztanleen erdia ordezkatzea gutxienez. Herritarren %66 biltzen duten hamar herriko etxetik zazpik alde bozkatu zuten eta hautetsien %73k Jean-René Etchegaray Baionako alkate zentrista izendatu zuten Elkargoaren presidente.\nEzohiko tentsio giroan sortu zen erakundea, helegitez gain, irainak eta mehatxuak egunerokoak bilakatu zirelako aldeko eta aurkakoen artean. Euskal estatua sortzeko lehen urratsa, demokraziaren hilketa eta zergak nabarmen igoko zirela salatu zuten kontrakoek. Horien artean zegoen Michel Veunac, Biarritzeko alkate zentrista, erakunde bakarra baino hamar gune nahiago zituelako. "Beste formula nahiago nuen baina hautetsiek bozkatu ondoren emaitza onartu nuen eta orain aitzinatzen ari gara. Ororen buru ongi sentitzen naiz bertan, Daniel Oltzomendi abertzalearekin turismo eta ekonomia urdinaren presidente orde naizelako", dio Veunacek.\nGuillaume Barucq Biarritzeko alkate orde ekologista aldeko bakarrenetakoa zen udalbatzan. "Aldaketa ona da, gauza asko egin dugu denbora laburrean eta sortzaileen lana goraipatu behar da. Eskumenetan urrunago joan behar dugu nekazaritza arloan, adibidez. Lurrak zaintzea hirigintza baino lehenago kokatu behar litzateke", Barucqen ustez. Lurren prezioek gora egin dutela eta herritarrek arazoak dituztela etxebizitza lor-tzeko hautetsi guztien gogoan dago.\nUrtean nonbait, han 600 milioi euroren aurrekontua duen elkargoak uraren kudeaketa eta hirigintza planak lurralde osoan berdindu ditu. Garraio publikoaren eskaintza handitu du ere Txik Txak sare berriari esker Irundik Zuberoaraino bidaiatzeko eskualde guzietan barrena, Amikuzen edo Maule eta Sohüta artean. "Bi udalerri horien artean egunero dabilen autobusa elkargoaren ekarpen handia da. Biarnoko beste lurraldeetan ez dute horrelakorik, Salbaterra, Nabarrenkoxe eta Salisen. Guk hau dugu jendea atxikitzeko eta erraztasunak emateko autorik ez duten gazte eta adinekoei", bota du Michel Etchebest Mauleko auzapezak. Baionaldean Trambus izeneko autobus elektrikoen inguruan berregituratu dute sare osoa. Urtarrilaren 11n euskal presoen alde eginen den manifestaldiari atxikimendua aho batez erakutsi dio elkargoak, eta Macron presidenteari bakearen alde urratsak eman ditzan eskatu diote ere euskal hautetsiek.\nErronkak Elkargoak Lapurdiko kostaldeko hiri handi eta barnealdeko baserriguneen arteko oreka zaindu behar duela dio Eguzki Urteaga EHUko soziologia irakasleak: "Onurak ekar ditzakeela ikusi behar dute herritarrek". Bere aldetik, adostasun zabala hautsi nahi ez badu ere, Batera plataformak lurralde elkargo berezia aldarrikatzen segitzen du eskumen gehiago izateko. "Herritarrek ordezkariak zuzenean bozka bidez hautatzea nahiago dugu ere", gaineratu du Nikolas Blain Baterako kideak. Elkargoa ez dela aski eta Ipar Euskal Herriak benetako autonomia behar duela dionik ere bada.\nFrantziako estatuan lege babesik ez duen euskarari lurralde hizkuntza izendapena eman dio erakunde berriak baina eguneroko bizian frantsesa erabiltzen du nagusiki. "Sinbolikoki urrats garrantzitsua eman da baina orain gauzatu behar da", diote Euskal Konfederazioa eta Baterako kideek. Izan ere, Trambusa bezalako zerbitzu jendetsuetan euskara oso gutxi agertzen dela deitoratzen dute euskaltzaleek.\nSandrine Derville Angeluko alkategai sozialistak dio elkargoaren presidente berriak ez lukeela hiri handi bateko alkate edo Akitaniako hautetsia izan behar. Gizon eta emazteen arteko berdintasuna bultzatzea eska-tzen du ere gaur egun erakunde bakarra baita hori errespetatzen ez duena. Ordezkari berriak martxoaren 15 eta 22an eginen diren udal hauteskundeen egunean aukeratuko dira eta orduan jakinen da Etchegarayk presidente karguan segituko duenez.


Montenay - Wikipedia, entziklopedia askea.\nChailland, Ernée, Juvigné, Placé, Saint-Denis-de-Gastines, Saint-Hilaire-du-Maine eta Vautorte\n667 (%49) 694 (%51)\nMontenay Frantziako udalerria da, Mayenne departamenduan dagoena, Loirerria eskualdean. 2013an 1.421 biztanle zituen.\n2007an Montenay udalerrian erroldatutako biztanleak 1.421 ziren. Familiak 510 ziren, horien artean 112 pertsona bakarrekoak ziren (40 bakarrik bizi ziren gizonak eta 72 bakarrik bizi ziren emakumeak), 157 seme-alabarik gabeko familiak ziren, 205 seme-alabak dituzten bikoteak ziren eta 36 seme-alabak dituzten guraso-bakarreko familiak ziren.\n2007an 569 etxebizitza zeuden, 518 familiaren etxebizitza nagusia ziren, 29 bigarren erresidentzia ziren eta 21 hutsik zeuden. 559 etxeak ziren eta 9 apartamentuak ziren. 518 etxebizitza nagusietatik 416 bere jabearen bizilekua ziren, 99 alokairuan okupaturik zeuden eta 3 doan lagata zeuden; 18 etxek bi gela zituzten, 71 etxek hiru zituzten, 123 etxek lau zituzten eta 305 etxek bost zituzten. 373 etxek euren parking plaza propioa zuten azpian. 222 etxetan ibilgailu bat zegoen eta 261 etxetan bat baino gehiago zituzten.\nMontenay udalerriko biztanleria-piramidea 2009an .\n2007an lan egiteko adina zuten pertsonak 895 ziren, horien artean 684 aktiboak ziren eta 211 inaktiboak ziren. 684 pertsona aktiboetatik 656 lanean zeuden (363 gizon eta 293 emakume) eta 28 langabezian zeuden (14 gizon eta 14 emakume). 211 pertsona inaktiboetatik 78 erretiraturik zeuden, 82 ikasten zeuden eta 51 "bestelako inaktibo" gisa sailkaturik zeuden.\n2009an Montenay udalerrian 526 unitate fiskal zeuden, 1.412 pertsonek osaturik. Pertsona bakoitzeko diru-sarrera fiskalaren mediana urteko 16.773 euro zen.\n2007an zeuden 31 komertzioetatik, 1 janari enpresa zen, 9 eraikuntza enpresak ziren, 9 ibilgailuen saltze eta konpontze enpresak ziren, 3 garraio enpresak ziren, 1 ostalaritza eta jatetxe enpresa zen, 3 higiezinen enpresak ziren, 3 zerbitzu enpresak ziren, 1 administrazio publikoko enpresa zen eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 13 zerbitzu publikoetatik, 2 ibilgailuen konpontzeko eta nekazaritza tresnetako lantokiak ziren, 2 ibilgailuen ikuskaritza teknikoko lekuak, 2 igeltseroak, 1 margolaria, 4 zurginak, 1 iturgina eta 1 ile apaindegia.\n2000. urtean Montenay udalerrian 80 nekazaritza-ustiategi zeuden, 3.120 hektarea erabiltzen.\nErnée (2,9 km)\nVautorte (4,7 km)\nSaint-Denis-de-Gastines (6,7 km)\nChailland (7,2 km)\nSaint-Hilaire-du-Maine (7,3 km)\nPlacé (9,5 km)\nBNF: 15263948n (data)


kritiken hemeroteka » Maitasunari buruz inoiz entzundakoak modu berrian\n« Bizi puskak eta puskak biziz | Absurdoaren lilura »\nMaitasunari buruz inoiz entzundakoak modu berrian Jon Kortazar / El País, 2002-05-13\nAspaldi euskaraz irakurri ditudan maite poemarik ederrenak eman ditu Inoiz izan ez garenotan liburuan Karlos Linazosorok. Eta esaldiaren bermea aipatu nahi nuke berriro: aspaldi ez dut horrelako maite poemarik irakurri. Sendoak, gartsuak, iradokorrak… beteak.\nMaite poesiaz hitz egiterakoan genero galdu antzekoaz ari garela dirudi. Maitasuna zein erridikulua den! esaten entzun genuen. Barregarri izateari bat ere lotsarik gabe, bere sentipen eratua agertzen du Linazasorok Inoiz izan ez garenotan liburuan. Tituluak berak esanahi bi adierazten ditu. Batetik, liburuaren lehen esaldia da, idazlea testuen gorputzari izenik ezin eman gabe ibili izan balitz bezala, eta biderik errazena hartu balu bezala. Bestetik, inoiz egon ez den toki horren bila abiaturiko liburu dela esango nuke.\nHertsia, zarratua. Bere berean betea. Geldia eta geldoa. Esamoldean “zu” bati etengabe ari zaiona, bigarren pertsonaren nagusitasuna agertuz. Baina niaren eta zuaren arteko elkarrizketa horretan hitz-aroan borborrean ari da… Ikustekoa da nola sortzen den diskurtsoa, etengabe, ura balitz bezala, eta zein hari finek eusten dute esapide hori.\nPausu luzeko poemak dira. Erritmoari begiratzen diotenak, agian kutsu (neo)klasiko batez, hitzen silabak neurtuz eta bertsoa atonduz. Egiturak moldatuak dira, paralelismoen, errepikapenen bidez. Agian ez dago zer esan handirik, edo esatera doana denok dakigu… Eta hala ere, eta hala ere… berriak dira esapideak eta esamoldeak. Metafora nagusitzen da bazter batean, bestean hirukoitasuna, eta esaldiak hiru bider errepikatzen du ideia, eta moldatuz doa niaren eta zuaren arteko dialektika.\n“Oro da maitasuna zure begi-ninietan” dio poetak eta maitasun horren espresioaren bila abiatu da poema bilduman. Eta poema bakoitza eskura ezina (izan ez garenon tokien arrastoen bila) hartzeko eta hausnartzeko ahalegina da, borobila, bere horretan bukatzen dena… Hiperbole puntu batekin, heldu-ez-heldu zalantzaren bidean.\nInoiz Xabier Leteren oihartzunak nabaritu izan ditut poesia honetan eta Juan Mari Lekuonarenak ere bai, definizioari zabaldutako bideetan. Linazasoro une oro agertzen da, kontraesanean, paralelismoan, maitasunaren hondarrak agertzeko orduan. Baina Salinas datorkit gogora. Eta Pessoa, nola ez?.\nTestuak gora egiten du, arnas handiko perpaus eta solasaldietan. Barrokorako joera nabari zaio bai, eta era berean, bere-berea duen espresiobidea.


DETRITUS: NO FUTURE BAINO ASKOZ ERE GEHIAGO\n“Egiazkoa dena birdefinitu” Euskadin antisistema mugimenduei ahotsa eman zien Detritusen itzulera da. Erakusketa honekin aro berri, argi eta egonkorrago bati ekiten dio artistak. ...\n19/10/2013 / Redacción\nAstiberri argitaletxe bilbotarrak bere istorioak bildu ditu beste behin “Silvio José destronado” komikian. Nazkagarria bezain atsegina da; berrogeitaka urteko gizon alfer eta maltzurra, baina azkenerako ...\n18/10/2013 / Redacción\nDOCK OF THE BAY ETA CROWDFUNDINGAREN BESTE AURPEGIA\nBere historian lehen aldiz, “Dock Of The Bay” zinema musikal eta dokumentalaren jaialdiak crowfundingera jo behar izan du. urtarrilerako espero den zazpigarren edizioa, airean da. 7.500 ...\n17/10/2013 / Redacción\nHORRELAKOAK DIRA #HOSTIELEROAK\nZiur naiz identifikatuta sentituko zarela ondorengo gertakariren batekin. Gaueko hamaikak baina beranduago dira eta ez dizute pintxorik zerbitzatzen. Ardo eta gilda banarengatik sei euro ordaindu, eta zutaz ...\n16/10/2013 / Redacción\n“HOMENATGE A CATALUNYA II”: SISTEMA BERRABIARAZTEN\nGeorge Orwellek Gerra Zibila ezagutu zuenean idatzi zituen kontakizunen izen bera badu ere, ez du horrekin zerikusirik. Edo, behar bada bai. Bizimodu ez kapitalistak erakusten dituen dokumentala da ...\n15/10/2013 / Redacción\nGORA INPROBISAZIOA DONOSTIAN\nDoktore bata jartzean, zezeatzen duen eta ileak zoro moduan dituen zientzialari ero bihurtzen da. Alvaro Manso Asensio (Donostia, 1980) Madrilgo areto alternatibotan garatutako “Doctores de la Impro” ...\nMUSIKA PARKEAN: PIKNIKA\nUdaren amaiera eta Zinemaldiaren hasieraren egun berean, irailaren 21ean, Musika Parkean ekimenaren urteko azken piknik eguna izan zen. Bertaratutakoen tupperrei begiratua botatzeko azken aukera, pasaiaz gozatu eta ...\n12/10/2013 / Redacción\nGAINTXURIZKETA GAINA (GASTRONOMIKOA)\nIrun, Oiartzun, Hondarribia eta Lezo artean estrategikoki kokatuta dagoen Gaintxurizketa Gaina ez da bereziki altua (89 metro). Baina, Behobia-Donostia lasterketako lehen aldapa gogorra da, eta horrez gain, gailurraren ...\nMOONPALACE: 10 URTEZ DISKOAK ESKUZ EGITEN\nDiskoetxe bat baino gehiago da Moonpalace records; Juanra Prado Carrionen (Beasain, 1976) eskulanetik sortzen den maisulana da. Folk kutsuko eta ukitu melankoniatsuko zenbait disko egin ditu, bereziki ...\n11/10/2013 / Redacción\nGIORGIO BASSMATTI: PERTSONAIA HORI\nGiorgio Bassmatti musikari pop eta pertsonai hutsa da. Ez zaio gustatzen kantautore etiketa. Bassmattik bakarrizketarako gaitasuna erakusten du kontzertu bakoitzean. ...


G-O-R-D-A 2021-03-29 guraso.eus – Egunero argitzen duelako\nbarrutik beldurrak errespetua gogoetak hezkuntza\n2021-03-30 2021-03-30 Itxaro Mendizabal\t0 Comments\nTxikia(goa) nintzenean ikastolan ‘boliche-de-manteca-cuatro-ojos’ ezizena jarri zidaten. Momentu haietan ez nien kasu gehiegirik egiten. Molestatu egiten ninduen izenorde horrek, baina ez nuen uste egin zidan mina egitera iritsiko zenik horrelako hitz-joko bat.\nAurreko batean alaba gazteena etxera iritsi zen negar batean, liskar bat izan ondoren lagun batek ‘gorda’ deitu ziola esanez. Mina ez zion lagunak egin, hitz horrek baizik. Alabaren hitzetan – Ama, ez dakit zergatik, baina azken aldian asko entzuten ari naiz hitz hori, eta, ama, etzait gorda hitze batere gustatzen-.\nDirudienez, kalean ere beste batzuek esan diote, batean patinetean zihoan mutil batek ia harrapatu zuenean, – ¡quita del medio puta gorda!- esan omen zion.\nAlaba horrela ikustean barruak puskatu zitzaizkidan. Bera negarrez eta ni, eta nire barruko haurra ere, negarrez egon ginen denbora luzez.\nAlaba horrela ikustean, bikotea eta biok hizketan hasi ginen eta aurreneko gauza kirola egitera animatu beharko genukeela etorri zitzaigun burura eta elikadura kontrolatu beharko geniola… baina berehala konturatu ginen gu ere gizarte honek ezartzen dituen arau absurdu horien barruan sartzen hasiak ginela. Gure alabak ez du inongo osasun arazorik, osasuntsu dago, zoriontsu da, zoragarria, artista hutsa. Zer dela eta aldatu behar dugu bera dena, horrela maite badugu? Gizartean ‘onartua’ izateko? Ez, arazoa ez da berea, arazoa kalean gorda deitzen dion horrena da. Berdin zait ‘gorda’, ‘palillo’, ‘cuatro-ojos’, ‘buruhaundi’,…\nAlaba negarrez etorri zen egunean, liskarra berak hasi zuen, lagun horri bere ustez bromatan bere aurpegiarekin zerikusia zuen burla bat eginez. Lagunari hitz horrek min handia egin zion, eta bueltan alabak berari gustatzen ez zaion hitz hori jaso zuen. Garbi dago esan behar ez dena esaten duenak, entzun nahi ez duena jasotzen duela askotan. Eta alde batetik pozten naiz egoera hau horrela gertatu zelako. Alabak lezio bat jaso bait du honekin. Askotan besteei bromatan esaten dizkiegun kalifikatiboekin oso kontuz ibili behar garela, ez bait dakigu inoiz besteak barrutik zer min daraman, eta hitz bakar horrek noraino markatu dezakeen bere bizitza.\nErrespetatu dezagun elkar. Hitzak neurtzea zaila bada ere (nik ere sartu izan dut hanka askotan), pertsona bati (bromatan edo serio) bere fisiko edo izateko erari buruzko komentarioren bat egin aurretik pentsa dezagun pixka bat. Eta ohitu gaitezen, akatsak atera ordez, pertsonetan gustatzen zaizkigun gauzak goraipatzen.\nNiri umetan ‘boliche-de-manteca-cuatro-ojos’ gehien esaten zidan pertsonak, nire fisiko oso antzekoa zuen. Horrek ere ze pentsa ematen du, ezta?\nEtxean garbi dugu kanpotik datorren hori kontrolatzea ez dagoela gure esku. Guk lana etxean egin behar dugu. Alabekin. Gure buruarekin. Gure osasun mental zein fisikoa landuz.\nBakoitzak berea zainduz.\n← Etxe baten zimenduak\n2019-03-11 2019-03-11 Itxaro Mendizabal 1\n2017-11-05 Itxaro Mendizabal 0\n2017-05-13 Itxaro Mendizabal 4


Urtarrilaren 9an Zodiac - Astrology Zodiac Signs - Kaprikornioa\nUrtarrilaren 9an Zodiac\n01/09 Urtebetetzea - Zodiac informazioa x\nUrtarrilaren 9a ziklo baten amaiera eta berria prestatzeko data da. Tunela amaitzean dagoeneko argia ikus daitekeen lekua da, baina baliteke iristeko energia falta izatea. Energia iturriak aurkitzean, gizabanako horiek zer egin dezaketen deskubritzen dute eta bizitzaren barneko boterearen zentzua eraikitzen dute.\n(Pluton) - NEPTUNO - (Pluton) - EGUZKIA\nEguzkia Neptunorekin konbinatzea zodiakoaren artean gogorrena da, Eguzkiak norberaren nortasunaren erdigunea bilatzen duelako eta gure muinera seinalatzen gaituelako, Neptunok zatitan sakabanatzen gaitu eta mundua gure oskoletik kanpo ikusarazten digulako. Saturnoren Eguzkiaren agintaria izanik, bistan da norberaren nortasunari eta egoari buruzko ikasgaia dagoela ezkutatuta hemen. Ez da inolako zintzotasunik barkatuko eta urtarrilaren 9an jaiotako jendeak adimena aldatzen duten substantzia guztietatik, drogak gehiegikeriaz, botikak, nikotina eta alkoholetik aldendu behar dira. Mota honetako kanpoko eragin guztiek bizitzako esperientziak metabolizatzea zailtzen dute eta haien aura izugarri ahultzen dute.\nPlanetako aintzatespenaren bigarren mailan ikusiko dugu urtarrilaren 9an jaiotako gizabanakoek, Eguzkia eta Pluton, bi indar indartsuren konbinazioa daramatela norberaren aurkikuntzarako eta Eguzkiaren posiziora iristeko bidean. Ekintza eta ondorioen zirkulua da haien izaera definitzen duena eta erantzukizuna behar bezala ulertzen duten bitartean, benetan indartsuak izan daitezke eta eragin handia izan dezakete inguruko munduan.\nUrte bisuala ez den edozein urteko urtarrilaren 9an jaiotako Kaprikornioentzako Sabian sinboloa:\nJanariz betetako poltsa bat daraman bost urteko umea\nUr jauzi bateko urtarrilaren 9an jaiotako Kaprikornioentzako Sabian ikurra:\nBi sinboloak nahasgarriak dirudite data batean konbinatuta, baina, egia esan, haien konbinazioak argitasuna ematen du. Haurra harro sentitzen duen zerbait bada, erabilgarria da eta sistema sozialaren zati bat izateko gaitasuna da. Harro egiteak nolabaiteko ausardia eta hazkundea eskatzen du, eta sinbolo horiek ulertzeko balioko digute gizabanako hauek duten botererik handienak soilik haurrentzako eginbide zintzoak eta sorkuntza ahaleginak argitu beharko liratekeela.\nUrtarrilaren 9a urteko lehen data da bi zifrako zenbaki batera jaisten dena, data eta hileko zenbakiak konbinatzen direnean. Nolabait esateko, horrek bizitzan zehar egin beharreko bidea zertxobait korapilatsuagoa bihurtzen du bere xedea bi urrats desberdinetan datorrela. Lehenengoa beren muinean nor diren aitortzea da, eta bigarrena haien bikoiztasuna, itzalak eta alde iluna bereganatzea, bizitzarekiko ikuspegian zer aldatu behar den jakiteko. Eraldatu ondoren, errekonozimendu pertsonalaren efektua tximeleta bihurtzeko itxura izango du, baina munduari aurre egiteko prest badaude eta bere koskorretik distiratsuak, koloretsuak eta berriak ateratzeko prest badaude.\nUrtarrilaren 9an hasieran maitasunaren ingurukoa omen da. Gazteak direnean, gizabanako horiek harreman platoniko nabarmenak izango dituzte idealizatzen dituztenekin, eta oso maiz amore ematen diete emozio-egoera ameslariari, hura oinarritzea eta ukitu fisikoari amore ematea ahalbidetzen ez dienarekin. Behar duten errespetuari muga argirik jartzen ez badiote, frustrazioa sor liteke beren nahiaren gaia atzetik botatzen dutela beraiek aukeratzen duten umiliazioaz jabetu gabe, maitasunaren irudian sinetsita. Denborak aurrera egin ahala, norberarenganako errespetua bilatu eta beren izaera nagusirako egokiagoak diren bikoteak aukeratzen ikasten dute, norbaitekin bat egiteko norbaiten bila.\nData honetan jaiotakoak ez dira errazak izaten, gauzak zorrotzak, esklusiboak eta asko espero dutelako besterik ez dutelako. Ez dira inoiz konformatuko beren amets-lurraldeak bultzatzen duenarekin baino gutxiagorekin eta maiteminduko dira gutxitan eta beren mundua eraikitzen laguntzeko dauden jendearekin. Bizitzako maitasuna aurkitzen dutenean, ez dago amets baten irudiari eusteko prest ez dauden ezer, eta horrek bere mugen berri duten esperientzia mota bitxietarako irekiak bihurtzen ditu.\nArtistak eta sakonak, urtarrilaren 9an jaiotakoak filosofo modukoak, psikologo bikainak, bizitzako entrenatzaileak eta iraganeko bizitzako erregresio terapeutak dira. Inoiz ez dute irtenbide erraza hartuko, ezta Neptunoren eragin handia jasaten dutenean ere, eta guztiz argia eta egiazkoa den norberaren irudia eta oinarriak aurkitu behar dituzte. Haien ikuspegia puntu zehatz batean jarri behar da eta metaforikoki eta fisikoki sakontzea gustatzen zaie, zientzialari, fisikari, arkeologo eta paleontologo bikainak bihurtuz.\nUrtarrilaren 9an jaiotakoen harri ezin hobea urrezko (edo urrezko distira) obsidiana da, argitzeko eta argitzeko harria. Autokontrola areagotzen laguntzen duen kristala da, ohiturak hausteko eta ohiko portaerak eta mendekotasunak bultzatzen dituzten kausa eta beharrak ulertzeko erabiltzen da.\nUrtarrilaren 9an urtebetetzea oparia\nUrtarrilaren 9an jaiotakoarentzako oparirik onena bere nortasuna zulatzen laguntzeko tresna da. Benetako ur-bilatzailea dira eta askotan laguntza behar izaten dute norberaren potentziala eta beste pertsonak sendatzeko moduak ezagutzeko. Haien opariak birsortzen lagundu behar die, nor diren irakatsi edo eraiki nahian dabiltzan nortasunaren monumentu izan. Eman harribitxi egokia, sendatzeko propietateak dituen landarea edo eragin handiko psikologoei buruzko liburua. Aukeratzen duzuna, ziurtatu atzeko planoan istorio aberatsa duela eta izan zaitez zure aukeran ahalik eta zintzoen.\nUrtarrilaren 9rako ezaugarri positiboak Born\nEraginpeko pertsona sakonak, beren bizitzako norabidean izugarrizko energia eta fedez beteak. Benetako kausa duten ameslariak dira, naturarekin batera lan egin eta bere burua sendatu dezaketen eta beste batzuk, ohikoak ez diren metodo guztien bidez.\nUrtarrilaren 9an jaio zen ezaugarri negatiboak\nDepresiboak eta tristeak, batzuetan norberaren errukira bihurtzen dira barkamena lortzeko barneko bilaketaren ordez. Galduta eta ziurrenik mundu materialaren eta eskaintzen dituen bizio guztien mende.\nUrtarrilaren 9an urtebetetze ospetsuak\n1913an Richard Nixon jaio zen, Estatu Batuetako 37. presidentea, 1974an kargua utzi zuen presidente bakarra. Karguan zegoela, Vietnamgo gerran estatubatuarren parte hartzea amaitu zuen eta Apollo 11 ilargiratzea zuzendu zuen, ilargiaren lasterketa.\n1950ean Alec Jeffreys jaio zen, genetista britainiarra, eta auzitegiko zientzian erabiltzen diren DNA hatz markak eta DNA profilatzeko teknikak garatu zituen polizia detektibe lana laguntzeko eta aitatasun eta immigrazio gatazkak konpontzeko.\n1970ean Lara Fabian jaio zen, mundu osoko 20 milioi disko baino gehiago saldu dituen abeslari belgiar-italiarra eta garai guztietako emakumezko artista belgiarrik salduena. Soprano liriko osoko eleanitza da eta frantsesez, gaztelaniaz, italieraz eta ingelesez abesten du, baita azerbaijanera, alemana, grekoa, hebreera, portugesa, errusiera, gaztelania eta turkiera ere.\nUrtarrilaren 9ko gertakari historiko garrantzitsuak\n1150 - Jinko Xizong enperadorearen hilketa Wanyan Liang-ek (otsailaren 24an jaioa) enperadorea izan zen.\n1349 - Basileako biztanle juduak erraustu egin ziren bizilagunek Heriotza Beltzaren kausa zirela uste zutelako.\n1431 - Joana de Arc-en aurkako epaiketarako epaileek ikerketak hasi zituzten.\n1858 - Texaseko Errepublikako azken presidentea, Anson Jones (urtarrilaren 20an jaioa), bere buruaz beste egin zuen.\n1894 - Lexington-en (Massachussets) bateriarekin funtzionatzen duen lehen telefono-koadroa instalatu zen.\n2007 - Steve Jobs-ek (otsailaren 24an jaioa) jatorrizko iPhone-a aurkeztu zuen San Frantziskoko Macworld-eko hitzaldi garrantzitsu batean.\nAukeratu Saioa Virgo Aries Sagitarioa Eskorpioia